**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ A΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Απριλίου 2024, ημέρα Δευτέρα και ώρα 16.10΄, στην Αίθουσα «Προέδρου Δημητρίου Γεωργ. Παπασπύρου» (150)του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χρήστου Κέλλα, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό» (4η συνεδρίαση – β΄ανάγνωση).

Στη συνεδρίαση παρέστησαν ο Υφυπουργός Πολιτισμού, κύριος Χρίστος Δήμας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Δερμεντζόπουλος Χρήστος, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Παπαναστάσης Νικόλαος, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος και Μανούσος Γεώργιος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρίες και κύριοι συνάδελφοι, σας καλωσορίζω στη συνεδρίαση της Επιτροπής μας, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Είναι η 4η συνεδρίαση και έχουμε τη β΄ ανάγνωση του νομοσχεδίου, μια σύνοψη, δηλαδή, όλων όσων έχουμε συζητήσει μέχρι σήμερα.

Οι Εισηγητές και οι Ειδικοί Αγορητές θα έχουν τον λόγο για 8 λεπτά. Ξεκινάμε με τον Εισηγητή της Πλειοψηφίας, κ. Σπυρίδωνα Κυριάκη. Κύριε Κυριάκη, έχετε τον λόγο.

**ΣΠΥΡΙΔΩΝ ΚΥΡΙΑΚΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε στην 4η συνεδρίαση της Επιτροπής στη β΄ ανάγνωση του νομοσχεδίου, ένα νομοσχέδιο, το οποίο έχει συζητηθεί ενδελεχώς, κυρίως στη μαραθώνια συνεδρίαση, που κάναμε, όπου 20 φορείς διατύπωσαν τις απόψεις τους επί του νομοσχεδίου, οι οποίες στην πλειονότητά τους ήταν θετικές.

Αυτό το οποίο μου δημιουργεί εντύπωση είναι ότι σε ένα νομοσχέδιο, το οποίο προαγάγει τον ελληνικό πολιτισμό, αλλά και τα οπτικοακουστικά μέσα, υπάρχουν ενστάσεις από την Αντιπολίτευση, η οποία, σχεδόν στο σύνολό της, τάσσεται ενάντια στο συγκεκριμένο νομοσχέδιο. Πάμε, λοιπόν, να δούμε το συγκεκριμένο νομοσχέδιο και τους λόγους, που μπορεί κάποιος να είναι ενάντια σε αυτό. Θα μου επιτρέψετε, όμως, να το ξεκινήσω από την αντίθετη φορά, από το τέλος προς την αρχή. Τι προβλέπει, λοιπόν, το συγκεκριμένο νομοσχέδιο;

Αρχικά, έχουμε το δικαίωμα της εύλογης αμοιβής των ερμηνευτών. Άνθρωποι, οι οποίοι έχουν ηχογραφήσει κάποια μουσικά έργα, όταν τα μουσικά έργα αυτά συμπεριλαμβάνονται σε ένα οπτικοακουστικό μέσο, σε μια ταινία, να έχουν το δικαίωμα της αμοιβής. Ταυτόχρονα, ρυθμίζονται ζητήματα, που έχουν να κάνουν με τα πνευματικά δικαιώματα ενός οπτικοακουστικού έργου, όταν αυτό επαναλαμβάνεται, είτε από τον ίδιο ραδιοτηλεοπτικό οργανισμό, που είχε κάνει την πρώτη μετάδοση, είτε από άλλον ραδιοτηλεοπτικό οργανισμό, είτε από ραδιοτηλεοπτικό οργανισμό διαφορετικό, αλλά που έχει την ίδια εταιρεία με τον αρχικό. Νομίζω πως και τα δύο αυτά μέτρα είναι υπέρ των καλλιτεχνών, είναι υπέρ των ερμηνευτών, είναι υπέρ των ηθοποιών και σε κάθε περίπτωση, νομίζω, πως είναι προς θετική κατεύθυνση.

Ταυτόχρονα, ένα πρόβλημα ετών, το οποίο είχε να κάνει με την εργασιακή ομηρία, που είχαν υποπέσει οι άνθρωποι της Ορχήστρας των Χρωμάτων, επιλύεται, μέσω της απορρόφησής τους από τη Λυρική Σκηνή. Με αυτόν τον τρόπο και οι άνθρωποι αυτοί έχουν εξασφαλισμένη τόσο την εργασία τους όσο και τα δικαιώματα, που προκύπτουν από την εργασία, όποια και να είναι αυτά, συνταξιοδοτικά, αλλά και η Λυρική Σκηνή ενισχύεται, έχοντας αξιόλογους μουσικούς στη σύνθεσή της.

Το ίδιο συμβαίνει και με την Καμεράτα, όπου οι άνθρωποι της Καμεράτα, οι μουσικοί της Καμεράτα, πηγαίνουν στο Μέγαρο Μουσικής, το οποίο μέχρι τώρα δεν είχε το δικαίωμα να έχει δικά του μουσικά σύνολα. Πλέον, έχει το δικαίωμα αυτό και οι άνθρωποι της Καμεράτα, οι οποίοι και αυτοί ήταν αβέβαιοι επαγγελματικά μπορούν πλέον να ανήκουν στο προσωπικό του Μεγάρου Μουσικής, έχοντας εξασφαλίσει τη δουλειά τους.

Νομίζω πως όλοι μας θα συμφωνήσουμε ότι αυτό είναι ιδιαίτερα σημαντικό, σε μια τέτοια εποχή, όταν τα επαγγελματικά δικαιώματα ανθρώπων αποκαθιστούνται, ανθρώπων, οι οποίοι, επί σειρά ετών, ήταν σε εργατική και εργασιακή ομηρία. Νομίζω πως θα πρέπει να συγχαρούμε το Υπουργείο γι’ αυτή την ενέργεια και γι’ αυτό το νομοθέτημα.

Κατανοώ ότι πολλοί μέσα στην αίθουσα έχουν τις αντιρρήσεις τους, γιατί μια τέτοια πρωτοβουλία, που αφορά εργασιακά δικαιώματα, γίνεται από την Κυβέρνηση της Νέας Δημοκρατίας, αλλά η Κυβέρνηση της Νέας Δημοκρατίας έχει δείξει ότι είναι το Κόμμα το οποίο νοιάζεται πραγματικά για τους εργαζόμενους.

Έχουμε επίσης την αύξηση του ορίου ηλικίας για τη Σχολή της Δραματικής Τέχνης, τόσο στους ηθοποιούς όσο και σκηνοθέτες, ενώ επιλύεται και η στρέβλωση, που υπήρχε, με το όριο ηλικίας, όταν αυτό ήταν κανονικό, κατά τη διάρκεια της αίτησης, αλλά κατά τη διάρκεια της εξέτασης της αίτησης είχε ξεπεραστεί. Πλέον τα όρια ηλικίας θα μετριούνται ημερολογιακά και δεν θα έχει να κάνει ακριβώς, με την ημερομηνία της γέννησης. Με αυτόν τον τρόπο, περισσότεροι νέοι άνθρωποι θα μπορούν να ενταχθούν στις Σχολές Δραματικής Τέχνης, είτε του Εθνικού Θεάτρου, είτε του Εθνικού Θεάτρου Θεσσαλονίκης και να φοιτήσουν σε αυτό. Νομίζω πως και η διάταξη αυτή είναι προς θετική κατεύθυνση.

Τι άλλο έχει αυτό το νομοσχέδιο; Έχει τον Οργανισμό του Ακροπόλ, το «Κέντρο Πολιτισμού και Δημιουργίας Ακροπόλ», που αποκτά ένα Δ.Σ., το οποίο πλέον θα λειτουργεί και θα δρα μόνιμα για τους σκοπούς του Ακροπόλ. Ένα Δ.Σ., το οποίο θα είναι αφοσιωμένο ως προς τα συμφέροντα του Ακροπόλ, του Ακροπόλ, το οποίο είναι ένα στοίχημα για την πολιτεία. Ένα κτίριο εμβληματικό, το οποίο από τη στιγμή, που περιήλθε στη δικαιοδοσία του κράτους, μέχρι σήμερα, δεν έχουμε καταφέρει να τα αξιοποιήσουμε, όπως θα έπρεπε. Και μέσω αυτού του τρόπου, μέσω, δηλαδή, της θέσπισης ενός Δ.Σ., που θα ασχολείται αποκλειστικά και μόνο, με την προαγωγή των συμφερόντων του Ακροπόλ, θα μπορέσουμε σύντομα το εμβληματικό αυτό κτίριο, όπως είπα και πριν, να γίνει κόμβος πολιτισμού και τεχνολογίας.

Σημαντική επίσης είναι και η μετεξέλιξη του Φεστιβάλ Αθηνών Επιδαύρου από Α.Ε. σε Νομικό Πρόσωπο Ιδιωτικού Δικαίου. Με αυτόν τον τρόπο, το Φεστιβάλ Αθηνών Επιδαύρου μπορεί να πραγματώσει ευκολότερα στους σκοπούς του, οι οποίοι δεν είναι άλλοι από την πολιτιστική ανάπτυξη της χώρας. Το Φεστιβάλ Αθηνών Επιδαύρου δεν αποσκοπεί στο κέρδος και γι’ αυτό το λόγο η νομική μορφή της Α.Ε., η οποία υπήρχε μέχρι σήμερα, δεν είναι ιδιαίτερα συμβατή. Ακούσαμε εδώ, στην αίθουσα της Βουλής, τον Πρόεδρο του Φεστιβάλ Αθηνών να μας λέει, ότι αυτή ήταν μια διεκδίκηση του Φεστιβάλ, από το 1998 και πραγματοποιείται, σήμερα, το 2024, ενώ υπάρχουν και εποχιακά ζητήματα, που έχουν να κάνουν με τη λειτουργία του Φεστιβάλ, τα οποία διευθετούνται, μέσω της ρύθμισης αυτής.

Εμβληματικό κομμάτι του νομοσχεδίου είναι η δημιουργία του Ελληνικού Οργανισμού Βιβλίου και Πολιτισμού. Ο παλιός Ελληνικός Οργανισμός Πολιτισμού, μετατρέπεται σε ΕΛΙΒΙΠ, έτσι ώστε, για πρώτη φορά από το 2011, που καταργήθηκαν όλοι οι οργανισμοί για το βιβλίο, να υπάρχει συγκεκριμένη κρατική και κυβερνητική πολιτική και κατεύθυνση για το χώρο αυτό. Ο ΕΛΙΒΙΠ θα έχει ετήσια επιχορήγηση από τον κρατικό προϋπολογισμό, θα έχει οικονομική αυτοτέλεια. Δημιουργούμε, με αυτόν τον τρόπο, έναν πολύ ισχυρό τομέα για το βιβλίο, ο οποίος μπορεί να προβάλλει δράσεις, όπως έχει να κάνει με φιλαναγνωσία, όπως με τον εμπλουτισμό των σχολικών βιβλιοθηκών. Είναι πολύ σημαντικό ότι στο Δ.Σ. του Οργανισμού μετέχουν και άνθρωποι από άλλα Υπουργεία, έτσι ώστε να υπάρχουν περαιτέρω συνέργειες. Ακούσαμε από τους ανθρώπους και τους φορείς του βιβλίου, ότι η έλλειψη Οργανισμού, όλα αυτά τα χρόνια, οδήγησε σε συρρίκνωση της αγοράς του βιβλίου, στη χώρα μας, η οποία φτάνει κοντά τα 200 εκατομμύρια σήμερα, ενώ υπήρχαν πολλά προβλήματα, τα οποία δεν μπορούσαν να καλυφθούν με δράσεις, που είχαν να κάνουν ακόμα και με εμβληματικές εκθέσεις του εξωτερικού.

Όλα αυτά τα προβλήματα λύνονται πλέον με τη δημιουργία του ΕΛΙΒΙΠ, ο οποίος θα διαχειρίζεται, εκτός των άλλων και τη βάση δεδομένων (ΒΙΒΛΙΟΝΕΤ) του χώρου του βιβλίου, αλλά και το πρόγραμμα GreekLit, το οποίο έχει να κάνει με την μετάφραση ελληνόγλωσσων μέσων.

Ταυτόχρονα, το σημαντικότερο κομμάτι του νομοσχεδίου αφορά τη δημιουργία της Creative Greece. Η Creative Greece είναι ένας οργανισμός, ο οποίος γίνεται από τη συνένωση δύο φορέων, του ΕΚΟΜΕ και του Ε.Κ.Κ. (Ελληνικού Κέντρου Κινηματογράφου). Είναι ένας οργανισμός, που αντικαθιστά τους δύο αυτούς, οι οποίοι, μέχρι σήμερα, είχαν επικαλυπτόμενες αρμοδιότητες. Πλέον, θα υπάρχει ενιαία εθνική πολιτική στα οπτικοακουστικά ζητήματα, θα υπάρχουν συμπληρωματικά και όχι αντικρουόμενα προγράμματα και θα υπάρχει και ένας νέος πόρος της τάξης του 50%, το οποίο έχει να κάνει από τα τέλη της συνδρομητικής τηλεόρασης.

Νομίζω πως είναι ένα σημαντικό νομοθέτημα, το οποίο προάγει, γενικότερα, τα οπτικοακουστικά μέσα. Ενώ είναι πολύ σημαντικό ότι στο cash rebate, το εργαλείο, το οποίο θα διαχειρίζεται η Creative Greece, το οποίο πλέον γίνεται ως cash rebate Greece, υπάρχουν τρεις διακριτές κατηγορίες, το cash rebate Filmnet TV, το cash rebate Animate και το cash rebate Videogame Development.

Σημαντικό είναι ότι, για πρώτη φορά, στη χώρα μας, υπάρχουν εθνικές πολιτικές, τόσο για το χώρο του Animate, που έχει να κάνει με τα κινούμενα σχέδια, το οποίο είναι κι αυτό μια μορφή τέχνης, αλλά και πολιτιστικό στοιχείο. Αλλά, για πρώτη φορά, θα υπάρχει και σημαντική κυβερνητική κατεύθυνση για το χώρο του Video gaming και ενίσχυση, η οποία είναι μια τεράστια βιομηχανία, παγκοσμίως, μέσα από την οποία μπορούμε να προωθήσουμε τον ελληνικό πολιτισμό. Εδώ μόνο να αναφέρω ότι, όπως ακούστηκε, στη Φινλανδία το αποτύπωμα, που έχει στο ΑΕΠ της ο χώρος του Video gaming ανέρχεται στα 2 δισεκατομμύρια ευρώ.

Έτσι, λοιπόν, με την Creative Greece και με το νέο cash rebate, το οποίο γίνεται πιο αυστηρό, έτσι ώστε να περιοριστούν οι παραγωγές των καναλιών, το μέγεθος της ενίσχυσης των επιλεγόμενων δράσεων από 12 εκατομμύρια πηγαίνει σε 8 εκατομμύρια ευρώ. Ενώ υπάρχει και διπλάσιο κόστος παραγωγής, έτσι ώστε οι παραγωγές αμφιβόλου ποιότητας να μην μπορούν να ενταχθούν. Ενώ είναι πολύ σημαντικό ότι δεν πειράζουμε καθόλου το ν. 3905/2010, όπου προέβλεπε ότι το 1,5% από το διαφημιστικό τζίρο των καναλιών πηγαίνει σε δράσεις για selective προγράμματα της Creative Greece, πλέον.

Αγαπητοί συνάδελφοι, νομίζω πως το συγκεκριμένο νομοσχέδιο είναι ένα νομοσχέδιο, το οποίο βοηθάει στην εξωστρέφεια, αναδεικνύει τον ελληνικό πολιτισμό, διασφαλίζει και δημιουργεί θέσεις εργασίας στους κλάδους, στους οποίους αφορά, ενώ, ταυτόχρονα, φέρνει στη χώρα μας διεθνείς συμπαραγωγές και σταματά το brain drain στους τομείς, που αναφέρονται στο συγκεκριμένο νομοσχέδιο.

Επιτρέψτε μου, για το τέλος, να πω πως, όπως ανέφερε και ο Υπουργός, στην τελευταία συνεδρίαση, δεν υπάρχουν τέλεια νομοθετήματα. Υπάρχουν, όμως, νομοθετήματα, τα οποία λύνουν προβλήματα και αυτό είναι ένα από αυτά. Υπάρχουν νομοθετήματα, τα οποία βοηθούν τους κλάδους, τους οποίους αφορούν και αυτό είναι ένα από αυτά. Υπάρχουν νομοθετήματα, τα οποία πηγαίνουν προς τη σωστή κατεύθυνση και αυτό είναι ένα από αυτά. Υπάρχουν νομοθετήματα, τα οποία βοηθούν εν γένει τη χώρα και τα συμφέροντα της χώρας και αυτό το νομοθέτημα, σίγουρα, είναι ένα από αυτά. Σας καλώ, λοιπόν, όλους να υπερψηφίσετε το συγκεκριμένο νομοσχέδιο όταν θα έρθει στην Ολομέλεια της Βουλής.

Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστούμε, κ. Κυριάκη.

Και τώρα, θα δώσω το λόγο στην Εισηγήτρια της Μειοψηφίας, την κυρία Κυριακή Μάλαμα.

**ΚΥΡΑΚΗ ΜΑΛΑΜΑ (Εισηγήτρια της Μειοψηφίας):** Κυρίες και κύριοι βουλευτές, είχαμε μια πολύ σοβαρή συζήτηση, στην ακρόαση των φορέων και δώσαμε έτσι την ευκαιρία σε αυτούς τους φορείς, που καλέσαμε, να εκφραστούν πραγματικά και να μας διευκολύνουν, με την εμπειρία τους, για να αντιληφθούμε στην πραγματική του εικόνα, σε κάθε τομέα, αυτές τις ρυθμίσεις αυτού του νομοσχεδίου.

Ανακεφαλαιώνοντας, επί του συνόλου του σχεδίου νόμου, θα θέλαμε να πούμε τα εξής: Ως προς το κεντρικό ζήτημα του νομοσχεδίου της συγχώνευσης του Εθνικού Κέντρου Κινηματογράφου και του ΕΚΟΜΕ, εμείς διαφωνούμε, διότι πρέπει να ενσωματωθούν όλα τα αιτήματα των φορέων. Γιατί ακούσαμε πολύ σοβαρές επιφυλάξεις από πολλούς φορείς, ζητώντας στην ουσία έναν οργανισμό, ο οποίος θα λειτουργεί, έξω από εμπορικές λογικές, έξω από οποιαδήποτε επιχειρηματικότητα, με τη στενή έννοια. Και θα πρέπει να ενσωματωθούν λογικές, που θα στηρίζουν τον ποιοτικό ελληνικό κινηματογράφο, το ποιοτικό ντοκιμαντέρ, την ποιοτική ταινία μικρού μήκους.

Σήμερα, είχε και συνέντευξη τύπου η Ακαδημία Κινηματογράφου. Ειπώθηκε, με πάρα πολλούς τόνους και με πολλές επιφυλάξεις, στη συνέντευξή τους, η αγωνία για την χρηματοδότηση των επιλεκτικών προγραμμάτων και η απουσία για την ενιαία κινηματογραφική πολιτική, για την προστασία της εθνικής κινηματογραφίας, πάρα πολλές επιφυλάξεις. Σημειώθηκε δε ότι το είδος της τέχνης δεν είναι εύκολο να ενταχθεί, σε ένα πλαίσιο επένδυσης, με ιδιωτικοοικονομικά κριτήρια.

Εμείς, ακούγοντας και τους φορείς του Animation και του Video game, θα λέγαμε ότι ένα Ελληνικό Κέντρο Κινηματογράφου, Νομικό Πρόσωπο Μη Κερδοσκοπικού Χαρακτήρα, θα ήταν χρήσιμο και για τους τομείς αυτούς, ιδιαίτερα για όσα έργα τους δεν έχουν εμπορικό κίνητρο ή αμιγώς εμπορικό κίνητρο. Δηλαδή, για παράδειγμα, ένα εκπαιδευτικό Video game γνώσης για την ιστορία ή τον πολιτισμό, ας πούμε, δεν θα βρει ούτε θα είναι και για εκείνο εύκολο μια χρηματοδότηση, αν δεν είναι επικερδές. Και εδώ μπαίνει ένα ζήτημα.

Αντίθετα, και στον κλάδο αυτό, χρηματοδότησης θα βρει ένα παιχνίδι δράσης, ας πούμε. Αλλά σίγουρα, όχι αυτό το οποίο θα στηρίξει την ιστορία ή την εκπαίδευση, γιατί το παιχνίδι δράσης είναι για ένα πολύ πιο ευρύ κοινό.

Άρα, λοιπόν, θα μπορούσαμε να ανοίξουμε και το Ελληνικό Κέντρο Κινηματογράφου και στα νέα μέσα και στο animation και στα παιχνίδια, με κριτήριο και σε αυτούς τους τομείς της ανάδειξης του πολιτισμού και την ποιότητα. Εσείς επιλέγετε όλα αυτά να τα περάσετε στο ΕΚΟΜΕ, που λειτουργεί, ως ανώνυμη εταιρεία, με κριτήρια επενδυτικά και αυτό για εμάς είναι ένα πολύ βασικό λάθος.

Ακούσαμε επίσης ότι το ΕΚΟΜΕ έχει ένα άνοιγμα δεσμεύσεων από επενδυτικά σχέδια της τάξεως των 90 εκατομμυρίων ευρώ. Δεν έχουμε κανέναν λόγο να το αμφισβητήσουμε, αλλά φοβόμαστε ότι το άνοιγμα αυτό, σε συνδυασμό - το υπογραμμίζω αυτό - με την πεντάμηνη αναστολή αποδοχής νέων επενδυτικών σχεδίων - που είμαστε σίγουροι ότι δεν θα είναι πεντάμηνο, ποτέ δεν ήταν πεντάμηνο - θα οδηγήσει, πραγματικά, την οπτικοακουστική αγορά σε ένα πάγωμα. Αυτό σημαίνει ασφυξία οικονομική στους ανθρώπους, που εργάζονται και δημιουργούν στον οπτικοακουστικό τομέα και είναι πολύ σοβαρό και δεν το παίρνετε υπόψη σας. Δηλαδή, αν αντιλαμβανόμαστε τώρα σωστά, μέχρι να εξευρεθούν οι πόροι, για να καλυφθούν οι παλιές δεσμεύσεις, τα πράγματα θα μπουν κοινώς στον πάγο. Μπαίνουμε, λοιπόν, σε μια φάση ακόμη μεγαλύτερης αποεπένδυσης και αυτό θα φανεί πολύ έντονα, το επόμενο χρονικό διάστημα. Μένει να δούμε, βέβαια και τους πόρους του νέου φορέα, να δούμε την εισπραξιμότητα του τέλους συνδρομητικής τηλεόρασης, των υπόλοιπων πόρων, που δεν ξέρουμε ποιοι είναι, αφού θα καθοριστούν με υπουργικές αποφάσεις. Δεν ξέρουμε ποιοι θα είναι αυτοί οι πόροι και πότε και, επίσης να ολοκληρωθεί και η τοποθέτηση του προσωπικού, η στελέχωση του φορέα. Όλα αυτά χρειάζονται πολύ περισσότερο χρόνο από 5 μήνες.

Ακούσαμε ακόμη ότι το ΕΚΟΜΕ λειτουργεί, με αποσπασμένους υπαλλήλους του δημοσίου, ότι δεν υπάρχει πάντα διασφαλισμένη διοικητική σταθερότητα και ότι για το νέο φορέα θα αναζητηθούν οι άνθρωποι της αγοράς, golden boys, δηλαδή, με σκανδαλωδώς αυξημένες αμοιβές.

Κατά τη γνώμη μας και όχι μόνο κατά τη γνώμη μας, είναι μισό εκατομμύριο ευρώ, για μισθολογικό κόστος αυτού του ενιαίου φορέα, ενώ μέχρι τώρα το μισθολογικό κόστος του Ελληνικού Κέντρου Κινηματογράφου ήταν 12.500 ευρώ το χρόνο. Ποιος ξέρει πόσο ακόμα θα το ξεχειλώσετε το πράγμα. Είναι πραγματικά προκλητικό. Εμείς δεν πιστεύουμε ότι θα οδηγηθούμε σε κάτι λειτουργικό, αλλά θα οδηγηθούμε σε κάτι τελικά πελατειακό. Συνεπώς, το καταψηφίζουμε.

Το εργαλείο του cash rebate, μας είπε ο Υπουργός ότι ακόμη και αν δεν συμφωνούμε με το νέο φορέα, το εργαλείο αυτό πρέπει να το ψηφίσουμε. Να θυμίσω στον κύριο Υπουργό ότι το εργαλείο εμείς το δημιουργήσαμε, όμως, τώρα, αντί να το βελτιώσετε, να το βελτιώσουμε όλοι μαζί, δεν είδαμε ότι το έχετε πάρει στα σοβαρά. Όλη αυτή η βελτίωση, που ισχυρίζεστε εσείς, κάθε άλλο παρά βελτίωση είναι. Το κάνετε πιο αδιαφανές και πιο αναποτελεσματικό.

Τι σας είπαν οι φορείς; Γιατί δεν τους ακούτε; Σας είπαν ότι πρέπει να εισαχθούν ποσοστώσεις, για να διασφαλιστούν οι χρηματοδοτήσεις και σε λιγότερο δημοφιλείς παραγωγές, για να μην πηγαίνουν όλα τα λεφτά μόνο σε σήριαλ. Δηλαδή, από το σύνολο της χρηματοδότησης, να έχουμε συγκεκριμένα ποσοστά, για το κάθε είδος. Αυτό θα διασφαλίσει το δημιουργικό και ποιοτικό κομμάτι και δεν θα δώσει όλη την πίτα στις μεγάλες παραγωγές και τα ψίχουλα στους υπόλοιπους. Και δεν το δεχτήκατε αυτό και δεν είναι λόγια μόνο δικά μας αυτά, είναι προτάσεις των φορέων.

Επίσης, διαφωνούμε και με τα λεγόμενα στρατηγικά επενδυτικά σχέδια, που θα καθορίζονται, με υπουργική απόφαση, έξω από κάθε πολιτιστικό κριτήριο και θα πληρώνονται αδρά με fast track διαδικασίες, σε βάρος προφανώς όλων των υπολοίπων, των μικρότερων. Εμείς δεν θέλουμε το εργαλείο του cash rebate να μεταβληθεί σε μοχλό κρατικοδίαιτης επιχειρηματικότητας. Δεν θέλουμε να φτιάξουμε μια φούσκα δανείων, με όχημα το cash rebate. Άρα, δεν μπορούμε να υποστηρίξουμε την κατεύθυνση, που δίνει η Κυβέρνηση σε αυτό το εργαλείο και αυτός είναι και ο λόγος, που δεν το ψηφίζουμε, εκτός αν μας φέρετε κάτι άλλο την Τετάρτη, πάντα στη βάση αυτών, που απαιτούν οι φορείς.

Τώρα σε ό,τι αφορά τα υπόλοιπα θέματα του νομοσχεδίου, ακούσαμε τους φορείς του βιβλίου να εκφράζονται, με έντονο σκεπτικισμό, για την ιδέα του να αλλάξουμε την ταμπέλα του Ελληνικού Ιδρύματος Πολιτισμού και να βάλουμε τη λέξη «Βιβλίο» στον τίτλο. Είπαν οι φορείς και όλοι οι φορείς το είπαν αυτό, ότι ζητάνε εκπροσώπηση εφ’ όλης της ύλης. Δεν τους αντιπροσωπεύει αυτό. Όλοι οι φορείς το ζητάνε. Δεν τους αντιπροσωπεύει αυτό το 4 από τους 13, που εκπροσωπούνται εκεί και που σχετίζονται με το οικοσύστημα του βιβλίου και, βέβαια υπογράμμισαν ότι το Ελληνικό Ίδρυμα Πολιτισμού έχει πολύ βαριές υποχρεώσεις, σε σχέση με τις δομές, που διατηρεί στο εξωτερικό και σε σχέση με την ακίνητή του περιουσία. Η πραγματικότητα αυτή, λοιπόν, δεν του επιτρέπει να αφιερώσει τους απαραίτητους πόρους και την κατάλληλη στελέχωση στο βιβλίο. Μάλιστα, κατέθεσαν και συγκεκριμένες προτάσεις, σε σχέση με τη χρηματοδότηση, που πρέπει να εξασφαλιστεί για το βιβλίο και οι οποίες σαφώς και δεν διασφαλίζονται από το συγκεκριμένο νομοσχέδιο.

Επίσης, ζητήσαμε απολογισμό του Ελληνικού Ιδρύματος Πολιτισμού για την απερχόμενη διοίκησή του. Δεν προσήλθε κανείς στη διαβούλευση και αυτό πραγματικά μας προβληματίζει. Φοβόμαστε ότι, με πρόσχημα το βιβλίο, δεν θα γίνει απολογισμός του έργου. Τι έπραξε η διοίκηση του φορέα; Τι αφήνει πίσω της; Ποια είναι η κατάσταση στις δομές του εξωτερικού; Συνεπώς, η στάση μας και εδώ είναι αρνητική και πλήρως αιτιολογημένη.

Στο θέμα του Φεστιβάλ Αθηνών και Επιδαύρου, όπως σας είπαμε, είμαστε υπέρ των δυνατών δημόσιων πολιτικών στον πολιτισμό μας. Προφανώς και η μετατροπή του φορέα από ανώνυμη εταιρεία, σε μη κερδοσκοπικό νομικό πρόσωπο, μας βρίσκει σύμφωνους, επί της αρχής, όμως δεν είμαστε βέβαιοι για τα κίνητρα σας, όταν στον κινηματογράφο, στο ίδιο ακριβώς νομοσχέδιο, μερικά άρθρα πριν, κάνετε ακριβώς το αντίθετο, δηλαδή, μετατρέπετε το μη κερδοσκοπικό φορέα, το Ελληνικό Κέντρο Κινηματογράφου, σε ανώνυμη εταιρεία. Πώς στο θέατρο είστε κρατιστές και στον κινηματογράφο είστε νεοφιλελεύθεροι; Είναι ένα ερώτημα. Όπως και να έχει, όμως, θα το στηρίξουμε, εφόσον δόθηκαν και οι απαραίτητες εξηγήσεις για τα οικονομικά του φορέα. Κατά δήλωση των ανθρώπων του, επέστρεψε σε θετικές χρήσεις και μηδένισε τα ελλείμματα. Εμείς δεν έχουμε κανένα λόγο να το αμφισβητήσουμε αυτό, σε αυτή τη φάση.

Ως προς τους νέους διορισμούς και τις αυξήσεις μισθών στο κλειστό ΑΚΡΟΠΟΛ, εμείς είμαστε κάθετα αντίθετοι. Σας είπαμε ότι πρέπει να αποσύρετε τις ρυθμίσεις και να έρθετε σε ειδική συνεδρίαση της Διαρκούς Επιτροπής Μορφωτικών Υποθέσεων, για να γίνει πλήρης απολογισμός της αποτυχίας της προηγούμενης κυβερνητικής σας θητείας, όσον αφορά το ΑΚΡΟΠΟΛ. Σας λέμε να μη δημιουργήσετε ακόμη έναν οργανισμό κατασπατάλησης πόρων, εκχώρησης εργολαβιών, διορισμού ημετέρων, όπως έχετε κάνει και με τον Οργανισμό Διαχείρισης και Ανάπτυξης Αρχαιολογικών Πόρων. Στο πάρτι αυτό, εμείς, όχι μόνο δεν θα συμμετέχουμε, αλλά θα σταθούμε, απέναντι με όλες μας τις δυνάμεις. Αποσύρετέ το αυτό το νομοσχέδιο για το ΑΚΡΟΠΟΛ.

Στα εργασιακά θέματα των πρώην εργαζομένων στην Καμεράτα και στην Ορχήστρα των Χρωμάτων, είπαμε ότι στηρίζουμε την αποκατάστασή τους και κακώς επιχειρήσατε να πολιτικοποιήσετε αυτό το ζήτημα. Ήμασταν από την αρχή υπέρ. Εμείς πάντα είμαστε και θα συνεχίσουμε, πραγματικά, να είμαστε, με τον αγώνα των εργαζομένων, για καλύτερες συνθήκες.

Ως προς τη διάταξη για την αύξηση των ηλικιακών ορίων εισαγωγής στις δραματικές σχολές, ακούσαμε, με ενδιαφέρον, την τοποθέτηση του φορέα, θα ψηφίσουμε τη διάταξη και συγκρατήσουμε ότι στόχος είναι να καταργηθούν αυτά τα όρια σταδιακά, όταν θα είναι σε θέση η δραματική σχολή να διασφαλίσει μία σειρά από εκπαιδευτικά κριτήρια, που εμείς σεβόμαστε.

Στο θέμα των πνευματικών και συγγενικών δικαιωμάτων, που ρυθμίζονται από το νομοσχέδιο, είπαμε ότι είμαστε θετικοί. Ακούσαμε και την ανάλυση του εκπροσώπου του φορέα συλλογικής διαχείρισης, η οποία ήταν πολύ συγκροτημένη. Συνεπώς, θα στηρίξουμε τη διάταξη προς όφελος πάντα των δημιουργών.

Θα ήθελα να κλείσω, υπογραμμίζοντας αυτό, που ακούστηκε, από τους φορείς εκπροσώπησης των εργαζομένων στον πολιτισμό. Σας είπαν οι εργαζόμενοι, αυτοί που είναι πίσω από τη σκηνή, αυτοί που είναι πίσω από το πάλκο, αυτοί που είναι πίσω από την κάμερα και όλοι οι υπόλοιποι ότι η οπτικοακουστική αγορά είναι μια ζούγκλα. Σας είπαν ότι χρειάζονται μέτρα άμεσα, για να μην είμαστε Μπανανία. Όμως, δεν έχουμε δει στο νομοσχέδιο ούτε ένα μέτρο, προς όφελος των εργαζομένων στον πολιτισμό. Το καυτηριάζουμε αυτό, γιατί σ΄ αυτό τον χορό, γιατί πρόκειται για χορό εκατομμυρίων, αυτών των εκατομμυρίων της υποτιθέμενης αυτής ανάπτυξης, δεν υπάρχει μέσα καθόλου ο εργαζόμενος. Το λέμε για να σημειωθεί και επιφυλασσόμαστε, πραγματικά, όσον αφορά τις πρωτοβουλίες, που θα πάρουμε εμείς, προς αυτή την κατεύθυνση. Σας ευχαριστώ.

**ΧΡΗΣΤΟΣ ΚΕΛΛΑΣ ( Πρόεδρος της Επιτροπής):** Το λόγο έχει η κυρία Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Ειδική Αγορήτρια της Κ.Ο. «ΠΑΣΟΚ – Κίνημα Αλλαγής):** Κύριε Υπουργέ, σήμερα γνωρίζετε πως διοργανώθηκε μία μεγάλη συνέντευξη, με πρωτοβουλία της Ελληνικής Ακαδημίας Κινηματογράφου, για το συζητούμε ένα νομοσχέδιο. Ο χώρος του κινηματογράφου βράζει, στην κυριολεξία. Σε αυτή την συνέντευξη, ο κ. Χριστόπουλος, που ήταν παρών, είπε πως πρόκειται να έρθουν αλλαγές στο νόμο, που θα εξασφαλίζουν τα επιλεκτικά προγράμματα του Κέντρου. Οπότε, κύριε Υπουργέ θα θέλαμε να μας πείτε, αν αυτές οι αλλαγές θα έρθουν σήμερα ή αν θα έρθουν στην Ολομέλεια ή και γενικά, αν τελικά θα έρθουν, όντως.

Στην τελευταία συζήτησή μας, μας είπατε πως τα επιλεκτικά και τα ποσοτικά προγράμματα δεν ανταγωνίζονται το ένα το άλλο, το οποίο προφανώς και είναι έτσι και κανείς δεν είπε το αντίθετο, άλλωστε και όλοι οι φορείς ζητούν ακριβώς αυτό, να αποδείξετε, δηλαδή, πως αναγνωρίζετε εμπράκτως τη συμπληρωματικότητα των δύο προγραμμάτων, γιατί δυστυχώς όλοι μα όλοι ανεξαιρέτως οι φορείς του κινηματογράφου, μονότονα μιλούν για τη μη διασφάλιση των επιλεκτικών προγραμμάτων. Μας είπατε ότι διασφαλίζονται, γιατί τα χρήματα, που αντλούνται, είναι και για τα επιλεκτικά και για τα ποσοτικά προγράμματα, αντλούνται από διαφορετικούς κουμπαράδες. Το θέμα είναι τι έχει ο κάθε κουμπαράς μέσα και αυτό είναι ακριβώς, το οποίο θα θέλαμε να πείτε σε εμάς εδώ στην Επιτροπή, αλλά είναι και αυτό, το οποίο ζητάει και όλος κινηματογραφικός χώρος, για να μας πείτε.

Διότι, όλοι έχουν καταλάβει ότι τα επιλεκτικά προγράμματα, τα οποία χρηματοδοτεί το Ελληνικό Κέντρο Κινηματογράφου, προέρχονται από την τακτική επιχορήγηση του Υπουργείου Πολιτισμού προς το Ελληνικό Κέντρο Κινηματογράφου και άρα, από τον Προϋπολογισμό του Κράτους, ενώ, αντιθέτως, τα ποσοτικά προγράμματα χρηματοδοτούνται από το Πρόγραμμα Δημοσίων Επενδύσεων και από το ΕΣΠΑ.

Αυτό, όμως δε μας λέει τίποτα, κύριε Υπουργέ. Υπάρχει κάπου μέσα στο νομοσχέδιο πρόβλεψη για αύξηση της τακτικής επιχορήγησης; Διότι εμείς παρατηρούμε ότι δεν υπάρχει ούτε ο καθορισμός κάποιου ποσοστού, μεταξύ αυτόματων και επιλεκτικών προγραμμάτων.

Άρα, ο διάχυτος φόβος και η ανησυχία, που υπάρχει στο χώρο του ελληνικού σινεμά, είναι απολύτως δικαιολογημένος. Οι Έλληνες κινηματογραφιστές, με αυτό το νομοσχέδιο, προσδοκούσαν στην αύξηση της χρηματοδότησης του ελληνικού κινηματογράφου, μέσω των προγραμμάτων του Ελληνικού Κέντρου Κινηματογράφου, διότι, στην Ευρώπη, είμαστε στις τελευταίες θέσεις στη χρηματοδότηση ταινιών, ακόμη και από χώρες, με χαμηλότερο ΑΕΠ. Παρότι, λοιπόν, το ελληνικό καλλιτεχνικό σινεμά ταξιδεύει σε φεστιβάλ, σε όλο τον κόσμο και η πολιτεία πανηγυρίζει κάθε επιτυχία, δεν βλέπουμε ότι υπάρχει αντίστοιχη χρηματοδότηση των ταινιών.

Κατά τη συζήτηση επί της αρχής, μάς απαντήσατε πως το cash rebate γίνεται βραχίονας του Ελληνικού Κέντρου Κινηματογράφου. Πώς, όμως, γίνεται αυτό, όταν το Ελληνικό Κέντρο Κινηματογράφου, στην κυριολεξία, εξαφανίζεται μέσα στο νέο φορέα και αν αυτό δεν ισχύει, γιατί δεν εξασφαλίζεται η συνέχεια των δύο σημαντικών Διευθύνσεων του Ελληνικού Κέντρου Κινηματογράφου, το Hellas Film και το Hellenic Film Commission; Η πρώτη είναι, άλλωστε, γνωστή στους επαγγελματίες του εξωτερικού, εδώ και 40 χρόνια, αποτελεί και το βασικό συνδετικό κρίκο των Ελλήνων δημιουργών και παραγωγών με φεστιβάλ, sales agents και τόσα άλλα. Το Hellenic Film Commission είναι πλέον ένα brand name και αποτελεί ένα εργαλείο πολιτικής, για την προσέλκυση και εξυπηρέτηση των αλλοδαπών παραγωγών και μετέχει, εδώ και 15 χρόνια, στο European Film Commissions Network.

Πού είναι λοιπόν αυτές οι δύο Διευθύνσεις; Δεν θα έπρεπε να περιγράφονται με σαφήνεια, αν όντως το cash rebate και μόνο ερχόταν να γίνει βραχίονας του Ελληνικού Κέντρου Κινηματογράφου; Όταν, άλλωστε, κανείς κοιτά και τη διάρθρωση του Γαλλικού Κέντρου Κινηματογράφου βλέπει πως το cash rebate είναι απλώς μια υπηρεσία, δεν καπελώνει το Κέντρο Κινηματογράφου. Αυτό, λοιπόν, θα έπρεπε εξ αρχής να φέρουμε κι εμείς εδώ στην Ελλάδα, όμως αυτό, το οποίο παρατηρούμε εμείς εδώ, είναι πως με το υπό συζήτηση νομοσχέδιο, αυτό που συμβαίνει είναι η εξαφάνιση του Ελληνικού Κέντρου Κινηματογράφου.

Μας προκαλέσατε, στην προηγούμενη συνεδρίαση της Επιτροπής, να πάρουμε θέση, σχετικά με το cash rebate. Προφανώς, το Cash rebate είναι ένα χρήσιμο και απολύτως απαραίτητο επενδυτικό εργαλείο και, πράγματι, τα τελευταία χρόνια και θέσεις εργασίας στον οπτικοακουστικό κλάδο δημιουργήθηκαν και περισσότερα γυρίσματα ταινιών, στην Ελλάδα έγιναν και περισσότερες σειρές μυθοπλασίας στην τηλεόραση είδαμε και ο ρόλος του cash rebate του ΕΚΟΜΕ σε αυτό ήταν καταλυτικός.

Αυτό το τόσο σημαντικό εργαλείο, όμως, η Κυβέρνηση το διαχειρίστηκε, με λαιμαργία και έφτασε στα όριά του και τώρα λέτε πως θα λειτουργήσει με διαφάνεια, χωρίς γραφειοκρατικές αγκυλώσεις, ενώ θα εξασφαλίσετε και τη βιωσιμότητά του, με την αυστηροποίηση στα όρια χρηματοδότησης. Βιωσιμότητα για ένα τέτοιου είδους επενδυτικό εργαλείο σημαίνει πως υπάρχουν διαθέσιμοι πόροι, οι οποίοι πρέπει να είναι γνωστοί. Πόσα χρήματα, λοιπόν, θα είχε αυτό το cash rebate και πόσους διαθέσιμους πόρους;

Γι’ αυτόν το λόγο, δεν ξέρουμε επίσης, αν θα είναι γρήγορο, δηλαδή, αν και πάλι δεν θα έχει κάποια επενδυτικά σχέδια στην ουρά. Δεν ξέρουμε, επίσης, αν θα έχει λιγότερη γραφειοκρατία, γιατί αυτό θα το μάθουμε, με κάποιες Κοινές Υπουργικές Αποφάσεις. Δεν υπάρχει πρόβλεψη, επίσης, όταν μια υπαγωγή απορρίπτεται και αν θα υπάρχει στη Διαύγεια.

Πόσο σίγουροι είμαστε πως όλα αυτά θα είναι έτοιμα, σε πέντε μήνες, που θα ξανανοίξει η πλατφόρμα, που θα λειτουργήσει, στις 5 Μαΐου; Και, βέβαια, όπως σας είπαμε, σήμερα, στη συνέντευξη αυτή, γίναμε κοινωνοί της αγωνίας των παραγωγών, που περιμένουν να πληρωθούν από το σημερινό ΕΚΟΜΕ. Το ΕΚΟΜΕ χρωστάει και χρωστάει πολλά και η Κυβέρνηση οφείλει να δεσμευτεί γι’ αυτά τα χρήματα, διαφορετικά, θα τιναχθεί όλη η αξιοπιστία του προγράμματος στον αέρα.

Σχετικά με τα νέα καθεστώτα, που προστίθενται στο cash rebate, προφανώς και σωστά μπαίνουν και τα κινούμενα σχέδια, και τα ψηφιακά παιχνίδια, άλλωστε, εδώ μιλάμε για δύο τομείς, με μεγάλα περιθώρια ανάπτυξης, στους οποίους επιβάλλεται να δώσουμε κίνητρα. Σήμερα, τα ψηφιακά παιχνίδια έχουν σημαντικό ρόλο στην καθημερινότητα των εφήβων και όχι μόνο και, προφανώς, δε μπορούμε να αγνοούμε και αυτήν την πραγματικότητα.

Σε ό, τι αφορά στο βιβλίο, νομίζω κάναμε μια εκτενή συζήτηση, κατά την προηγούμενη συνεδρίαση. Ακούσαμε, σήμερα, στο ραδιόφωνο, πως θα υπάρξει στον φορέα και ένας εκτελεστικός διευθυντής και θα θέλαμε να μας πείτε, αν αυτό αληθεύει και να μας δώσετε και περισσότερες πληροφορίες γι’ αυτό. Διότι, όπως αναφέραμε και κατά την προηγούμενη συνεδρίαση, προφανώς και θέλουμε έναν φορέα για το βιβλίο, θέλουμε, όμως, έναν φορέα για το βιβλίο, που ακόμα και αν δεν είναι τέλειος να είναι, τουλάχιστον λειτουργικός και φαίνεται πως οι άνθρωποι του βιβλίου δεν θεωρούν ότι ο φορέας αυτός, που φέρνετε, με αυτό το νομοσχέδιο θα είναι λειτουργικός.

Να πούμε και δυο λέξεις, για τις σχετικές διατάξεις, που αφορούν τα πνευματικά δικαιώματα και τους οργανισμούς συλλογικής διαχείρισης.

Συγκεκριμένα, λοιπόν, για το άρθρο 86 του σχεδίου νόμου, το οποίο αφορά στην τροποποίηση του άρθρου 49 του ν.2121/1993 και το οποίο χαιρετίζουν και οι φορείς των οργανισμών συλλογικής διαχείρισης και σε διάφορες συζητήσεις μας ζήτησαν, εάν γίνεται, να μην αμφισβητηθεί η αναδρομικότητα του άρθρου και να μπει κάποια πρόβλεψη ότι ισχύει αναδρομικά από την 1/1/2022 και εφεξής.

Κλείνοντας, αυτό το οποίο βλέπετε και εσείς, σίγουρα, είναι πως οι άνθρωποι του κινηματογράφου ζητάνε κάτι κομβικό, την έμπρακτη στήριξη του ελληνικού σινεμά. Με το νομοσχέδιο, όμως, στη μορφή, που είναι τώρα, καταλαβαίνουμε πως κάτι τέτοιο δεν συμβαίνει, διότι φαίνεται ότι το Υπουργείο δείχνει μια προτίμηση στη σίγουρη επένδυση, στην ταινία ή στο σίριαλ, που ήδη έχει εξασφαλιστεί η υλοποίησή του. Έτσι, λοιπόν, δεν φαίνεται ότι το Υπουργείο λαμβάνει το ρίσκο της τέχνης του κινηματογράφου και γι’ αυτό υπάρχει μια τέτοια ασάφεια, γύρω από τα επιλεκτικά προγράμματα.

Άρα, λοιπόν, εμείς, ως ΠΑΣΟΚ επιφυλασσόμαστε για την θέση, που θα λάβουμε για το συγκεκριμένο νομοσχέδιο στην Ολομέλεια. Σας ευχαριστώ, κύριε Πρόεδρε.

**ΧΡΗΣΤΟΣ ΚΕΛΛΑΣ ( Πρόεδρος της Επιτροπής):** Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας):**  Κύριε Πρόεδρε, σε αυτή την τελευταία συνεδρίαση της Επιτροπής, ας φωτίσουμε λίγο περισσότερο κάποιες πλευρές, που έμειναν, κατά κάποιο τρόπο, κάπως αθέατες.

Σύμφωνα, λοιπόν, με την Αιτιολογική Έκθεση του νομοσχεδίου, ο πολιτιστικός και δημιουργικός τομέας είναι από τους πιο δυναμικούς, παγκοσμίως, ως προς την κοινωνική και αναπτυξιακή τους διάσταση. Αυτά γράφει η Αιτιολογική Έκθεση.

Ακριβώς γι’ αυτό, επειδή είναι ταυτόχρονα και ο πιο βιομηχανοποιημένος τομέας του πολιτισμού, αποτελεί σήμερα και το πεδίο ενός σφοδρότατου πολιτικού και οικονομικού ανταγωνισμού, ανάμεσα στα μεγάλα ιμπεριαλιστικά κέντρα. Αρκεί κάποιος να σκεφτεί, όχι μόνο την προφανή σχέση, που έχει αυτός ο κλάδος του οπτικοακουστικού, με παραδοσιακούς κλάδους, όπως ο τουρισμός, οι τηλεπικοινωνίες, τα μέσα μαζικής ενημέρωσης, αλλά προπάντων την άμεση συνάφεια, που αυτός εγγυάται και εξασφαλίζει, ως κλάδος, με την ψηφιακή οικονομία, όπως η εικονική πραγματικότητα, virtual reality, η διευρυμένη ή επαυξημένη πραγματικότητα, η λεγόμενη augmented reality, η τεχνητή νοημοσύνη Ai. Στα μέσα της τέχνης, της ψηφιακής τέχνης, συγκαταλέγονται πλέον και όλες αυτές οι αναδυόμενες τεχνολογίες, της εικονικής και επαυξημένης πραγματικότητας, οι οποίες, βέβαια, εκτός από τον οπτικό και ακουστικό χαρακτήρα, διαθέτουν επιπλέον και διαδραστικό χαρακτήρα.

Ο οπτικός, λοιπόν, πολιτισμός, με ή χωρίς εισαγωγικά, ενισχύεται και εμπλουτίζεται, περαιτέρω, από την επαυξημένη πραγματικότητα, με τις πλατφόρμες, τα βιντεοπαιχνίδια και τις εφαρμογές να προσφέρουν εμπειρίες, οι οποίες συνδυάζουν όλες τις τέχνες και βέβαια, συνδυάζουν και το πραγματικό κόσμο, με τον εικονικό, στη λεγόμενη μικτή πραγματικότητα, όπως λένε. Γι’ αυτό και το νομοσχέδιο θέτει, ως κύριους στόχους του την ενδυνάμωση του δημιουργικού τομέα, μέσα από δικτυώσεις του ψηφιακού μετασχηματισμού και την ενσωμάτωση των νέων τεχνολογιών και καινοτομιών, στο χώρο του πολιτισμού και ειδικότερα του οπτικοακουστικού.

Σύμφωνα με το άρθρο 23, στην παράγραφο 2, το περιεχόμενο ενός αυτοτελούς οπτικοακουστικού έργου, τηλεοπτικού ή κινηματογραφικού, μπορεί να προορίζεται και για το καθεστώς, το χρηματοδοτικό εννοεί, CR, GR, Animate, κινούμενα σχέδια, animation, ή διαδραστικό περιεχόμενο ή περιεχόμενο εικονικής ή επαυξημένης πραγματικότητας, AR,VRκαι για το καθεστώς CR,GR, VGD, το ψηφιακό παιχνίδι, δηλαδή, πολιτιστικό ή εκπαιδευτικό.

«Σε αυτούς τους δύσκολους καιρούς αβεβαιότητας, όταν είναι τόσο επικίνδυνο να πας έξω, είμαστε στην ευχάριστη θέση να παρέχουμε εναλλακτικούς κόσμους, όπου μπορούν να έρθουν οι άνθρωποι μαζί, για να κοινωνικοποιηθούν, να αλληλοεπιδράσουν και να διασκεδάσουν, από την ασφάλεια των σπιτιών τους, είμαστε ευγνώμονες, που έχουμε τόσο υπέροχους συνεργάτες ανάπτυξης και συναδέλφους του κλάδου, που καθιστούν δυνατή τη συμμετοχή στο σκοπό αυτό.» Αυτά τα γράφει ο Διευθύνων Σύμβουλος και ιδρυτής της Gameforge,  ο Alexander Roesner,σήμερα, αν διαβάζω καλά το όνομά του και αυτά που μόλις διάβασα, βρίσκονται στην έκθεση της Ε.Ε. παρακαλώ, περί προστασίας, λέμε τώρα, των καταναλωτών στα διαδικτυακά βιντεοπαιχνίδια, προσέγγισης, στο επίπεδο της ευρωπαϊκής ενιαίας αγοράς. Είναι δημοσιευμένα στο Bloomberg, εύκολα μπορεί κανείς να τα βρει.

Και βέβαια, παρά τους κινδύνους, για το απόρρητο και την υγεία, το Παγκόσμιο Οικονομικό Φόρουμ, που μόνο αθώο δεν το λέει κανείς, προωθεί τεχνολογίες A.I. τεχνητής νοημοσύνης και εικονικής πραγματικότητας, για την ίδια την εκπαίδευση των παιδιών. Μάλιστα, η τεχνολογία τεχνητής νοημοσύνης είναι διαβόητη και για τις δυνατότητες, βέβαια, συλλογής δεδομένων, αλλά και για τις ανακρίβειές της. Και εδώ, καλό είναι να σκεφτούμε και τα νέα προβλήματα, που δημιουργούνται και τα ζητήματα, που εγείρονται, αντικειμενικά, ως προς τα πνευματικά δικαιώματα των δημιουργών, με τη μαζική αξιοποίηση της τεχνητής νοημοσύνης, σε ένα καλλιτεχνικό έργο. Ωστόσο, το Παγκόσμιο Οικονομικό Φόρουμ θέλει και οι δύο επικίνδυνες τεχνολογίες να γίνουν πρότυπο, για την εκπαίδευση των παιδιών μας.

Δεν δαιμονοποιούμε, μακριά από εμάς, την τεχνολογία, ούτε, όμως, ταυτόχρονα προσδοκούμε την κοινωνική ευημερία, ως κάτι, που θα προκύψει αυτόματα, από μόνο του, από την τεχνολογική πρόοδο. Το ζήτημα είναι πάντα ποιος και για ποια συμφέροντα καθορίζει τον προσανατολισμό, την ανάπτυξη και την αξιοποίηση της νέας τεχνολογίας. Γιατί, πίσω από την τεχνητή νοημοσύνη, βρίσκονται οι επιλογές της ανθρώπινης νοημοσύνης και τα εκάστοτε, βέβαια ταξικά συμφέροντα, που υπηρετεί. Και είναι η εκάστοτε άρχουσα τάξη αυτή, που αποφασίζει, όχι μόνο για τη χρήση, αλλά και για την ανάπτυξη της τεχνολογίας.

Ισχυροί μονοπωλιακοί όμιλοι, και νομίζω ότι όλοι συμφωνούμε σε αυτό, και άλλα ιμπεριαλιστικά κέντρα, σήμερα, είναι που αποφασίζουν στην πράξη ποια δεδομένα συλλέγονται στα ψηφιακά κέντρα και αυτά τα ψηφιακά δεδομένα, αυτός ο νέος χρυσός, το νέο πετρέλαιο της εποχής μας, με ποια κριτήρια και με ποιες διαδικασίες και με ποιες πληροφορίες εξάγονται και για ποιο σκοπό. Το ίδιο συμβαίνει και με το πλαίσιο και τη χρηματοδότηση, που καθορίζει το περιεχόμενο και τις προτεραιότητες της επιστημονικής έρευνας. Συνοψίζοντας γι’ αυτό το ζήτημα το γεγονός, ότι η άυλη ψηφιακή συνταγογράφηση σήμερα αξιοποιείται, για να περικόπτονται οι κρατικές δαπάνες στην υγεία, γιατί έτσι χρησιμοποιείται, προφανώς και δεν οφείλεται στην ύπαρξη των ηλεκτρονικών υπολογιστών, ούτε ευθύνονται οι ηλεκτρονικοί υπολογιστές γι’ αυτό.

Περνάω, τώρα, σε ένα άλλο ζήτημα του νομοσχεδίου, στο οποίο η έννοια «δημιουργία» μπαίνει πλέον σε εισαγωγικά, καθώς μετατρέπεται ολοκληρωτικά σε παραγωγή, τους όρους της οποίας καθορίζουν οι μεγάλες εταιρείες στην οπτικοακουστική και τηλεοπτική βιομηχανία. Όλα τσουβαλιάζονται, στη βασική έννοια του νομοσχεδίου, περί αυτοτελούς οπτικοακουστικού έργου. Όσο για την κινηματογραφική τέχνη, δεν αντιμετωπίζεται έτσι, ως τέτοια, ως τέχνη, δηλαδή, ούτε καν υπάρχει η κινηματογραφική τέχνη στο νομοσχέδιο, παρά μονάχα στο άρθρο 46, ως ένας καλλιτεχνικός προσανατολισμός, προσέξτε, για να εξυπηρετεί τους αναπτυξιακούς στόχους της χώρας. Το μόνο, που τον διακρίνει ξεχωριστά, είναι ότι υπάρχουν απλώς διαφορετικά καθεστώτα ενίσχυσης, με διαφορετικές προϋποθέσεις βέβαια το καθένα, για τα animation και τα video games από τον κινηματογράφο.

Στα δε κριτήρια χρηματοδότησης συμπεριλαμβάνονται για τον κινηματογράφο, συμπεριλαμβάνονται, εκτός από αυτό της πολιτιστικής διπλωματίας και εδώ είναι αρκετά διδακτικά, νομίζω, τα όσα διαδραματίζονται, γύρω από το ζήτημα της σφαγής της Γενοκτονίας του Παλαιστινιακού Λαού, όσο και της υποχρέωσης των δημιουργών μιας ταινίας να προβάλουν στην ταινία σημεία, προσέξτε, τουριστικού ενδιαφέροντος, παραθέτοντας μάλιστα και τα συγγενικά δικαιώματά τους αυτοί οι δημιουργοί.

Συμπεριλαμβάνονται, επιπλέον και τα πολιτιστικά κριτήρια, βάσει των οποίων εντάσσονται τα επενδυτικά σχέδια στα καθεστώτα ενίσχυσης. Τα οποία πολιτιστικά κριτήρια θα καθορίζουν, ξέρετε ποιοι; Οι Υπουργοί Πολιτισμού και Οικονομικών, παρακαλώ ! Δηλαδή, για να έχουμε καλό ερώτημα εδώ, μας λέτε ως Κυβέρνηση, ότι η κυβέρνηση είναι που θα καθορίζει το περιεχόμενο και τη μορφή ενός καλλιτεχνικού έργου; Γιατί αυτό το συμπέρασμα βγαίνει απ’ αυτό. Και κάπως έτσι, με το νομοσχέδιο, θα υποστηρίζονται, μονάχα, οι παραγωγές, που μπορούν να ενταχθούν, στο πλαίσιο πολύ συγκεκριμένων προγραμμάτων και δράσεων, σε αντίθεση με τον παλαιότερο νόμο του Ελληνικού Κέντρου Κινηματογράφου, όπου ο δημιουργός είναι ελεύθερος, γιατί έτσι πρέπει να είναι, να αποφασίσει για το περιεχόμενο του έργου του.

Για όλους αυτούς τους λόγους, ασφαλώς και οι περισσότεροι άνθρωποι του ελληνικού κινηματογράφου, οι δημιουργοί, όλοι οι συντελεστές ενός ελληνικού κινηματογράφου, για τον οποίο είμαστε και πρέπει να είμαστε περήφανοι, έβγαλαν μία ανακοίνωση, την οποία υπογράφουν εκατοντάδες και ζητούν την απόσυρση αυτού του νομοσχεδίου. Συμφωνούμε και εμείς μαζί τους, φυσικά, γιατί αυτός ο υπερ - Οργανισμός, τοΕΚΟΜΕΔ Α.Ε., αντιμετωπίζει τον κινηματογράφο και κάθε οπτικοακουστικό έργο, με αγοραία αντίληψη, ως επενδυτικό σχέδιο και τουριστικό προϊόν, όπως λένε, για τους εγχώριους και ξένους επενδυτές. Και η Εθνική Κινηματογραφία, σύμφωνα με τους δημιουργούς, ταυτίζεται, ως προϊόν, με τη τηλεόραση και εξαϋλώνεται, κάτω από την ομπρέλα του όρου «οπτικοακουστικό», που χωράει μέσα, βέβαια, από βιντεοπαιχνίδια μέχρι εφαρμογές μέσων κοινωνικής δικτύωσης.

Έχει ενδιαφέρον εδώ να ειπωθεί αυτό που γράφεται στην Αιτιολογική Έκθεση και έχει σχέση, βεβαίως με αυτά, που πριν λίγο είπα, για το Φεστιβάλ Αθηνών-Επιδαύρου, του οποίου, οι δραστηριότητες, λέει, από τη φύση τους, δεν συνιστούν κερδοσκοπικές δραστηριότητες, οι εγγενείς σκοποί του Φεστιβάλ Επιδαύρου και δεν προσιδιάζουν ούτε μπορούν να υπαχθούν, σε εμπορικό και κερδοσκοπικό πλαίσιο όμοιο με αυτό μιας κερδοσκοπικής εμπορικής εταιρείας. Συμφωνούμε απόλυτα. Γιατί, όμως, αυτό έχει εφαρμογή, μονάχα, στο Φεστιβάλ Επιδαύρου και όχι σε όλους τους τομείς του πολιτισμού, αλήθεια;

Προχωρώντας και κλείνοντας και ευχαριστώ για την ανοχή, κύριε Πρόεδρε, να πω δυο λόγια για το βιβλίο, όπου, βέβαια, επιδιώκεται η λεγόμενη εξωστρέφεια, δηλαδή, η προώθηση του εμπορεύματος «ελληνικό βιβλίο» στη διεθνή αγορά. Φυσικά, δεν παραβλέπουμε, ότι στον καπιταλισμό, το βιβλίο είναι εμπόρευμα, όπως και όλα, αλλά όχι οποιοδήποτε εμπόρευμα, όμως, έχει μεγάλη ιδεολογική σημασία και επιρροή, μιλάμε για το λογοτεχνικό βιβλίο, το οποίο, παγκοσμίως, είναι και ο αρχηγός των εκδόσεων. Και σε αυτό, λοιπόν, το βιβλίο, το λογοτεχνικό, ο λογοτεχνικός πράκτορας έχει ολοένα και περισσότερο αποφασιστικό ρόλο στο περιεχόμενο το ίδιο της λογοτεχνικής παραγωγής. Βεβαίως, λόγο έχουν και οι χρηματοδότες, η Ε.Ε. μέσα από το Ταμείο Ανάκαμψης, οι ιδιωτικοί φορείς και άλλοι, καθώς ο Οργανισμός, λέτε, ότι θα λειτουργεί, με τους κανόνες της ιδιωτικής οικονομίας, όπως λέτε, για το βιβλίο και όλο το άρθρο 49, περιγράφει μια καθαρά εμπορική λειτουργία, αν το διαβάσει κανείς.

Εδώ, θα πρέπει να λάβουμε υπόψη, φυσικά και τις τεχνολογικές εξελίξεις, οι οποίες θα επηρεάσουν την παραγωγή βιβλίου, με την τεχνητή νοημοσύνη. Δηλαδή, ένα συγκεντρωμένο υλικό, που, σε πρώτο επίπεδο, σημαίνει χιλιάδες τόνους συντεταγμένο γλωσσικό υλικό, το οποίο διευκολύνει αφάνταστα τη συγγραφή, τη «συγγραφή» βάλτε την σε πολλά εισαγωγικά βιβλίων, με όρους σεμιναρίων δημιουργικής γραφής, «κοπτοραπτική» σε τελευταία ανάλυση. Η Κυβέρνηση φτάνει να επιχορηγεί, καθώς αυτό το συμπέρασμα προκύπτει από το νομοσχέδιο, μεταφράσεις ελληνικών βιβλίων από τη μια, προκειμένου να προσελκύσει επενδύσεις και από την άλλη, μεταφράσεις αποσπασμάτων βιβλίων, προκειμένου να διερευνηθεί, αν ενδιαφέρεται ο επενδυτής. Συγγνώμη, αυτό είναι ή δεν είναι έμμεση παρέμβαση, στο περιεχόμενο ενός βιβλίου και τελικά αναγκάζεται ή όχι ένας συγγραφέας να γράψει, με κριτήριο στο μυαλό του, το αν θα πουλήσει ή όχι; Και βέβαια, δεν μπορούμε να μην αναφερθούμε στην τιμή του βιβλίου, η οποία είναι αυξημένη και η οποία επηρεάζεται, βεβαίως από τις κρίσεις, που βιώνουν οι εργαζόμενοι.

Εν πάση περιπτώσει, όλα αυτά, που αναφέρονται στο νομοσχέδιο, σε σχέση με τα βιβλία και με το βιβλίο και κλείνω με αυτό, κύριε Πρόεδρε, παρά τα ευχολόγια και τις γενικολογίες, που ίσως, με την πρώτη ματιά, να φαίνονται καλές, όλα αυτά βρίσκονται πολύ μακριά και από την πολιτική της Κυβέρνησης και από το συγκεκριμένο νομοσχέδιο, και από τον εν λόγω οργανισμό, για τον οποίο εξέφρασαν ισχυρότατες επιφυλάξεις, αν όχι αρνητική διάθεση, οι ίδιοι οι φορείς προχθές.

Σε τελευταία ανάλυση, αυτός ο Οργανισμός τη μόνη «φροντίδα», που έχει, είναι το εμπόρευμα – βιβλίο, καθώς και ο λεγόμενος Μεταφραστικός Τουρισμός. Για εμάς, η πολιτική βιβλίου, βεβαίως, προϋποθέτει και απαιτεί έναν επιστημονικό κεντρικό σχεδιασμό, την ανάπτυξη δημόσιων και σχολικών βιβλιοθηκών, με στελέχωση, με υποδομές, όμως, τίποτα από αυτά δεν υπάρχει, ολόπλευρη υποστήριξη των δημιουργών και καμία βεβαίως, όσο γίνεται πιο μακριά ανάμειξη των επιχειρηματικών ομίλων ή ιδιωτών ή διαφόρων μη κυβερνητικών οργανώσεων, χορηγών κ.λπ. Σας ευχαριστώ, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εμείς ευχαριστούμε, κύριε Δελή. Τον λόγο, έχει η κυρία Σοφία-Χάιδω Ασημακοπούλου, Ειδική Αγορήτρια της Κ.Ο «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ».

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, πολύ κύριε Πρόεδρε, κύριε Υπουργέ, κυρίες και κύριοι συνάδελφοι, πρέπει να ολοκληρώσουμε το σχολιασμό κάποιων επιμέρους άρθρων, στα οποία δεν προλάβαμε, στην προηγούμενη συνεδρίαση, να αναφερθούμε.

Στο άρθρο 50, αναφορικά με τη συγκρότηση και θητεία του Διοικητικού Συμβουλίου του Νομικού Προσώπου Ιδιωτικού Δικαίου, με την επωνυμία «Ελληνικό Ίδρυμα Βιβλίου και Πολιτισμού» έχουμε μια σειρά φωτογραφικών μελών, μιας και τα τέσσερα μέλη θα επιλέγονται από τον εποπτεύοντα Υπουργό, μεταξύ προσωπικοτήτων αναγνωρισμένου κύρους, στο χώρο των τεχνών, των γραμμάτων και των επιστημών, νομικούς και οικονομολόγους. Ένα μέλος υποδεικνύεται από τον Υπουργό Παιδείας Θρησκευμάτων και Αθλητισμού και ένα μέλος υποδεικνύεται από τον Υπουργό Εξωτερικών. Όλα τα μέλη του ορίζονται, για ανανεώσιμη θητεία τεσσάρων ετών, με την απόφαση του εποπτεύοντος Υπουργού. Τα πάντα γίνονται, με απόφαση του Υπουργού.

Κάποια στιγμή πρέπει να μπει μια τελεία.

Στο άρθρο 51, λέτε ότι το Δ.Σ. υποβάλλει, δια του Προέδρου του, στον εποπτεύοντα Υπουργό, ετήσια έκθεση για τις δραστηριότητες και τους στόχους του οργανισμού. Δεν αναφέρεται, όμως, τι συμβαίνει, σε περίπτωση, που το Δ.Σ. δεν υποβάλλει δια του Προέδρου του στον εποπτεύοντα Υπουργό ετήσια έκθεση. Το έχουμε δει, αρκετές φορές, να συμβαίνει σε άλλες περιπτώσεις, χωρίς να επιβάλλονται κυρώσεις.

Στο άρθρο 52, προβλέπεται η σύγκληση του Δ.Σ., κατόπιν πρόσκλησης του Προέδρου, αλλά δεν υπάρχει πουθενά δυνατότητα εισήγησης μέλους του Δ.Σ. στον Πρόεδρο για σύγκληση του Δ.Σ. για κάποιο ζήτημα, που άπτεται της αρμοδιότητας του οργανισμού.

Αναφορικά με το άρθρο 54, για τα κωλύματα και ασυμβίβαστα των μελών του διοικητικού συμβουλίου, το ερώτημα, που θέλουμε να θέσουμε, είναι αν η Επιτροπή Δεοντολογίας, που συστάθηκε με το άρθρο 74 του ν. 4622 του 2019, στην Εθνική Αρχή Διαφάνειας, έχει την αρμοδιότητα ελέγχου και των στελεχών του Δ.Σ. του Ιδρύματος. Ποιος θα ελέγχει τα ζητήματα, περί ασυμβίβαστου και κωλυμάτων των μελών του Δ.Σ. και του Ιδρύματος εν γένει;

Με το άρθρο 55, προβλέπεται η σύσταση 22 οργανικών θέσεων πλήρους απασχόλησης ιδιωτικού δικαίου αορίστου χρόνου, μίας θέσης δικηγόρου, με έμμισθη εντολή, καθώς και μιας θέσης νομικού συμβούλου. Συγκεκριμένα, η κατανομή των θέσεων του προσωπικού, κατά εργασιακή σχέση, κατηγορία, κλάδο, ειδικότητα, καθορίζεται, με τον εσωτερικό κανονισμό λειτουργίας του οργανισμού, ενώ η πλήρωση του προσωπικού θα διενεργείται, με απόφαση του Δ.Σ., κατόπιν εισήγησης του Προέδρου. Τα προσόντα για την πρόσληψη του προσωπικού, με σχέση εργασίας ιδιωτικού δικαίου, καθορίζονται σύμφωνα με το Π.Δ. 88 του 2022, που αφορά στον καθορισμό προσόντων διορισμού σε φορείς του δημοσίου.

Επίσης, το προσωπικό, που υπηρετεί στο Ελληνικό Ίδρυμα Πολιτισμού, συνεχίζει να υπηρετεί στον οργανισμό, με την ίδια εργασιακή σχέση και καταλαμβάνει θέσεις, σε κατηγορίες, κλάδους και ειδικότητες, αντίστοιχες με τα προσόντα του, με απόφαση του Διοικητικού Συμβουλίου. Επομένως, πρέπει να διευκρινιστεί, αν αυτές οι 22 θέσεις είναι νέες και επιπρόσθετες των ήδη υπαρχόντων, οι οποίες θα μεταφερθούν από το ΕΙΠ.

Με το άρθρο 56, ορίζεται ότι το Ελληνικό Ίδρυμα Βιβλίου και Πολιτισμού, διαρθρώνεται στη Διεύθυνση βιβλίου, στο Τμήμα Παραρτημάτων Εξωτερικού και Ελληνομάθειας, στο Τμήμα Διοικητικών και Οικονομικών Υπηρεσιών, στο Τμήμα Ανάπτυξης και Επικοινωνίας και στο αυτοτελές Γραφείο Νομικής Υπηρεσίας. Πόσες από αυτές τις θέσεις θα πληρωθούν από τους υπαλλήλους του καταργούμενου Ελληνικού Ιδρύματος Πολιτισμού; Όλες; Και αν πληρωθούν από εκείνες, οι 22 νεοσύστατες θέσεις σε τι αφορούν;

Με το άρθρο 57, προβλέπεται ότι ο Οργανισμός μπορεί να συστήνει παραρτήματα στο εξωτερικό. Σύμφωνα και με την Αιτιολογική ‘Έκθεση, υπάρχουν, ήδη, παραρτήματα, που λειτουργούν, στην Αλεξάνδρεια, στο Βελιγράδι, στο Βερολίνο, στο Βουκουρέστι, στο Λονδίνο, στην Οδησσό, στην Τεργέστη, στα Τίρανα. Επίσης, έχουν συσταθεί, αλλά δεν λειτουργούν, παραρτήματα, στη Βουλγαρία και την Κύπρο. Θέμα προκύπτει για τα οικονομικά δεδομένα των παραρτημάτων, πριν μεταφερθούν, καθώς και να ελεγχθούν, πριν τη μεταφορά τους στο Ελληνικό Ίδρυμα Βιβλίου και Πολιτισμού.

Με το άρθρο 61, προβλέπεται η λύση της ανώνυμης εταιρείας, με την επωνυμία «Ελληνικό Φεστιβάλ Ανώνυμος Εταιρεία», χωρίς να τεθεί σε εκκαθάριση και διαγραφή της, από το Γενικό Εμπορικό Μητρώο. Στη θέση της υπεισέρχεται, ως καθολικός διάδοχος, το νομικό πρόσωπο ιδιωτικού δικαίου, με την επωνυμία «Φεστιβάλ Αθηνών-Επιδαύρου», αναλαμβάνοντας, αυτοδικαίως, το σύνολο των στοιχείων ενεργητικού και παθητικού της. Ερωτηματικά προκαλεί η απόφαση του Υπουργείου να καταργήσει την «Ελληνικό Φεστιβάλ Α.Ε.», χωρίς εκκαθάριση και στη θέση της να υπεισέλθει το «Φεστιβάλ Αθηνών-Επιδαύρου». Στη δημοσιότητα του ΓΕΜΗ για την εταιρεία, έχουν αναρτηθεί οι οικονομικές καταστάσεις μέχρι και το έτος 2021, έκτοτε, δεν έχει αναρτηθεί κάτι, πράγμα το οποίο απλώνει θολό τοπίο, γύρω από την πραγματική κατάσταση της «Ελληνικό Φεστιβάλ Α.Ε.»

Παρακάτω στο άρθρο 76, αναφορικά με το Ακροπόλ Ακρός, ο Πρόεδρος του Δ.Σ., φαίνεται να έχει αυξημένες και σημαντικές αρμοδιότητες, αφού είναι υπεύθυνος για την έγκριση δαπανών, καθώς απαιτείται απόλυτη διαφάνεια και έλεγχος νομιμότητας για την έγκριση δαπανών. Είναι πολύ σημαντικό η ανάθεση τέτοιων αρμοδιοτήτων να συνοδεύεται και από τις ανάλογες ευθύνες, σε περίπτωση διαπίστωσης παρανομιών ή κατασπατάλησης χρημάτων.

Αξιοπρόσεκτη είναι η παράγραφος 3β΄, η οποία προβλέπει ότι, με απόφαση του Δ.Σ., ορίζεται η αμοιβή, που καταβάλλεται, σε περίπτωση προσφυγής, σε υπηρεσίες εξωτερικού δικηγόρου, φυσικού ή νομικού προσώπου, η οποία δεν μπορεί να υπερβαίνει ετησίως τις 30.000 ευρώ. Με τι κριτήρια θα επιλέγει το δικηγόρο, που θα αναλαμβάνει τις υποθέσεις και πώς θα καθορίζεται το ύψος της αμοιβής του;

Στο άρθρο 77, περιγράφεται η διαδικασία διορισμού, αλλά και οι αρμοδιότητες του Διευθυντή Ακροπόλ Ακρός. Χαρακτηριστικό είναι ότι αυτός διορίζεται, με Υπουργική απόφαση, ενώ προηγουμένως δημοσιεύεται πρόσκληση εκδήλωσης ενδιαφέροντος.

Επίσης, προστίθεται εδάφιο, το οποίο διευκρινίζει ότι με την οικεία πρόσκληση μπορούν να εξειδικεύονται τα προσόντα του διευθυντή, καθώς και ο τρόπος ανάδειξης του επικρατέστερου υποψηφίου. Προφανώς, μιλάμε για υποκειμενικές φωτογραφικές προσκλήσεις.

Προβληματική είναι και η ισχύουσα παράγραφος 2, η οποία προβλέπει ότι οι αποδοχές του διευθυντή καθορίζονται, με κοινή Υπουργική Απόφαση και δεν δύναται να ξεπερνούν αυτές του Γενικού Γραμματέα Υπουργείου. Αξιοπρόσεκτη είναι και η τροποποίηση της παραγράφου 3 α΄, αφού ο διευθυντής πρέπει να διαθέτει πτυχίο ή δίπλωμα οποιουδήποτε τμήματος ή σχολής πανεπιστημιακού ή τεχνολογικού τομέα της ανώτατης εκπαίδευσης, της ημεδαπής, είτε ακαδημαϊκά ισοδύναμο ισότιμο τίτλο σχολών της αλλοδαπής, σύμφωνα με τα οριζόμενα στο Π.Δ. 85 του 2022, ενώ το προηγούμενο άρθρο προέβλεπε πτυχίο ΑΕΙ.

Επίσης, στην παράγραφο γ΄ η φράση «επαγγελματική εμπειρία σε θέματα διοίκησης οργανισμών» αντικαθίσταται από τη φράση «εργασιακή εμπειρία στον δημόσιο ή ιδιωτικό τομέα και κατά προτίμηση σε θέματα διοίκησης οργανισμών». Βλέπουμε, ότι ο νομοθέτης διευρύνει αυτό το προσόν, ενώ προηγουμένως απαιτούνταν συγκεκριμένη εργασιακή εμπειρία. Η τροποποίηση των προσόντων γίνεται, προφανώς, για εξυπηρετικούς λόγους.

Με το άρθρο 81, προστίθενται παράγραφοι, έτσι ώστε οι έκτακτες περιπτώσεις να μπορούν να διατεθούν, κατά την κρίση του Διοικητικού Συμβουλίου, η παραχώρηση χρήσης χώρων του Μεγάρου Μουσικής Θεσσαλονίκης για προσωρινή εξυπηρέτηση των δραστηριοτήτων μουσικών φορέων εποπτευόμενων από το Υπουργείο Πολιτισμού ή αντίστοιχων υπηρεσιών αυτού. Σε ποιους ακριβώς φορείς θα διατίθενται - παραχωρούνται οι χώροι του Μεγάρου Μουσικής Θεσσαλονίκης και με τι αντάλλαγμα; Δεν λείπουν και στο παρόν οι πλείστες υπερβολικές νομοθετικές εξουσιοδοτήσεις σε Υπουργούς να χειριστούν ζητήματα, που για λόγους διαφάνειας και αξιοκρατίας, θα έπρεπε να ρυθμίζονται, μέσω της κοινοβουλευτικής οδού.

Στο άρθρο 88, βλέπουμε απαράδεκτες ρυθμίσεις, οι οποίες προμηνύουν πόσο απόλυτα εξαρτώμενη θα είναι η εταιρεία «Ελληνικό Κέντρο Κινηματογράφου Οπτικοακουστικών Μέσων και Δημιουργίας» από τους εκάστοτε Υπουργούς. Ειδικά, όσον αφορά τη διενέργεια απογραφής και της σύνταξης έκθεσης απογραφής της κινητής και ακίνητης περιουσίας των συγχωνευόμενων φορέων, των αρχείων και δικαιωμάτων, που περιέρχονται στην κυριότητα, νομή ή κατοχή της νέας εταιρείας του Μέρους Β΄.

Ομοίως, στο άρθρο 89. Δεν μπορούμε να είμαστε σύμφωνοι, σε καμία περίπτωση, με διατάξεις, οι οποίες προβλέπουν τον απόλυτο έλεγχο, με ΚΥΑ, των επιτροπών στην εφαρμογή του CRGR, δηλαδή, των επιτροπών αξιολόγησης για την ένταξη χρηματοδότησης ή μη των επενδυτικών σχεδίων στα καθεστώτα ενίσχυσης του προγράμματος, των ειδικών επιτροπών αξιολόγησης, για σημαντικά επενδυτικά σχέδια της παραγράφου 1 του άρθρου 35, της Επιτροπής Ενστάσεων Αντιρρήσεων, η οποία εξετάζει τις ενστάσεις – αντιρρήσεις, που υποβάλλονται, σε όλα τα καθεστώτα ενίσχυσης και τις τακτικές και έκτακτες επιτροπές δειγματοληπτικού ελέγχου.

Δεν διευκρινίζεται, επίσης το κόστος επιβάρυνσης του κρατικού μας προϋπολογισμού από τη δημιουργία τόσων επιτροπών.

Η συζήτηση, που αφορά στον τομέα του πολιτισμού, είναι πάντα επίκαιρη. Εν προκειμένω, όμως, μπορεί ο τίτλος του νομοσχεδίου να επικαλείται μια δημιουργική Ελλάδα, εμείς αυτό που βλέπουμε είναι εξυπηρετική κυβέρνηση. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς σας ευχαριστούμε.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Δερμεντζόπουλος Χρήστος, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Παπαναστάσης Νικόλαος, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος και Μανούσος Γεώργιος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει τώρα η κυρία Αθανασία (Σία) Αναγνωστοπούλου, η Ειδική Αγορήτρια της Κ.Ο. «Νέα Αριστερά».

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Ευχαριστώ, κύριε Πρόεδρε. Έλειπα στις προηγούμενες συνεδριάσεις, κύριε Υφυπουργέ, αλλά κατόρθωσα να παρακολουθήσω ή να διαβάσω, στη συνέχεια, τα πρακτικά.

Έχουμε ένα νομοσχέδιο, που υποτίθεται βάζει σε καινούργιες βάσεις, το σύγχρονο πολιτισμό, θέτοντας στο επίκεντρο τη Δημιουργική Ελλάδα. Δεν έχουμε δει σχεδόν κανένα νομοσχέδιο της Κυβέρνησης, κανένα νομοθέτημα, όχι μόνο αυτό το διάστημα, αλλά και στην προηγούμενη θητεία της, για το σύγχρονο πολιτισμό. Άλλωστε, στη χώρα μας γενικώς, αλλά και από την κυβέρνηση από το 2019 και μετά ο σύγχρονος πολιτισμός αντιμετωπίζεται, με αδιαφορία. Κάποιες διατάξεις εδώ και εκεί. Το υπόλοιπο, όμως του σύγχρονου πολιτισμού παρά τις διακηρύξεις της κυρίας Μενδώνη πολλές φορές και αλλαγές στα ΔΗΠΕΘΕ, στον περιφερειακό πολιτισμό και όλα αυτά.

Παίρνουμε, λοιπόν, αυτό το νομοσχέδιο, που θα μπορούσε να θέτει τα μεγάλα ζητήματα, που προκύπτουν από την εποχή, από τις πολλαπλές προκλήσεις και στο εσωτερικό της χώρας, αλλά και στο εξωτερικό, για το σύγχρονο πολιτισμό και να γίνει το μεγάλο όχημα ο σύγχρονος πολιτισμός και για τη συνοχή της κοινωνίας, αλλά και για δημιουργικότητα, για το πέρασμα στη νέα εποχή και συνομιλία, με τις μεγάλες προκλήσεις στο εξωτερικό.

Θέλω να διαβάσω και μου έκανε εντύπωση ευθύς εξαρχής, ανοίγοντας το νομοσχέδιο. Στο πρώτο άρθρο, στο σκοπό του νομοσχεδίου, είναι «η δημιουργία και στήριξη μιας συνεκτικής εθνικής πολιτικής, για τους τομείς της οπτικοακουστικής και κινηματογραφικής πολιτικής και του δημιουργικού και πολιτιστικού τομέα, με στόχο, αφενός να προστατευτεί, εκσυγχρονιστεί και να αναδειχθεί ενιαία η σύγχρονη πολιτιστική ταυτότητα της χώρας.» Και μετά διαβάζω σε μία από τις ομιλίες σας, σε μία από τις επιτροπές: «Ο σκοπός μας είναι να έχουμε, ως πολιτεία, ως χώρα, μία ενιαία εθνική πολιτική, ώστε να μπορέσουμε επιτέλους να μη στέλνουμε λάθος μηνύματα στο εξωτερικό».

Εδώ, πραγματικά και οι λέξεις «προστατευτεί, εκσυγχρονιστεί και αναδειχθεί, ενιαία ή σύγχρονη πολιτιστική ταυτότητα», σε συνδυασμό αυτό το «να μη στέλνουμε λάθος μηνύματα στο εξωτερικό», νομίζω, ότι δεν απαντάει σε κανένα από τα σύγχρονα μεγάλα θέματα, που προκύπτουν, σε σχέση με το σύγχρονο πολιτισμό. Αυτό το «να εκσυγχρονιστεί» από πάνω σε αυτό «την ενιαία πολιτιστική ταυτότητα» και το «να μη δίνουμε λάθος μηνύματα στο εξωτερικό» δεν απαντάνε σε κρίσιμα ερωτήματα.

Και πού φαίνεται αμέσως αυτό, για να μην μακρηγορώ, γιατί δυστυχώς έχω και επίκαιρη ερώτηση. Αμέσως, φαίνεται σε αυτόν τον υπεροργανισμό, που φτιάχνετε, τον ΕΚΟΜΕΔ, όπου συγχωνεύονται, επί της ουσίας ή θα έλεγα, αν μου επιτρέπετε την έκφραση, το βάζω σε πολλά εισαγωγικά, «καπελώνετε» το Ελληνικό Κέντρο Κινηματογράφου από το ΕΚΟΜΕ και το cash rebate. Ας διαβάσουμε τα άρθρα και να δούμε, πού απ’ αυτά τα άρθρα προκύπτει το σίγουρο, το μόνιμο ερώτημα, πως η εθνική κινηματογραφία ή η καλλιτεχνική δημιουργία, η κινηματογραφική δημιουργία, θα ενισχυθεί και πώς θα γίνει ο πυρήνας, γύρω από τον οποίο, θα εξακτινώνονται όλες οι άλλες δημιουργίες, αλλά εγώ θα έλεγα και τα επενδυτικά σχέδια.

Ξέρετε, διαβάζοντας το νομοσχέδιο σας, ανέτρεξα πάλι, χωρίς να θέλω να κάνω συγκρίσεις, γιατί εκεί μιλάμε για ενάμιση αιώνα ιστορία, αλλά για να δω λίγο, επειδή είχα ακούσει για τις τελευταίες αλλαγές, που έχουν γίνει, στο Εθνικό Κέντρο Κινηματογράφου Γαλλίας. Έτη φωτός. Για ένα Εθνικό Κέντρο Κινηματογράφου, που κατόρθωσαν οι Γάλλοι να κρατάνε, παρά το σκληρό ανταγωνισμό, την εθνική κινηματογραφία τους πάρα πολύ ψηλά. Δεν μπορούμε να κάνουμε αυτό, είναι σίγουρο. Το είπα. Ενάμισης αιώνας κινηματογράφου, με θεσμικό πλαίσιο, με χρηματοδοτικό πλαίσιο, αλλά κάποια από αυτά τα πράγματα θα μπορούσαμε να πάρουμε.

Να σας πω το ένα απλό, κύριε Υφυπουργέ. Διάβαζα, σε διάφορα άρθρα, για τη Γαλλία, στην προκειμένη περίπτωση, ένα από τα μεγάλα ζητήματα, που κάνουν τον κινηματογράφο στη Γαλλία να έχει άνθηση, να έχει και έσοδα, να μπορεί να έχει και εξωστρέφεια, όλα αυτά, που θέτετε εσείς, ως στόχους, είναι και η πυκνή παρουσία κινηματογραφικών αιθουσών στο χώρο. Εμείς, εδώ, αντί να προστατεύουμε τις κινηματογραφικές αίθουσες, βλέπουμε να κλείνουν, συνέχεια. Αυτό δείχνει ότι από τη συλλογική συνείδηση των πόλεων χάνεται ακριβώς η αποτύπωση του κινηματογράφου. Το είδαμε, στην Αθήνα, με τους ιστορικούς κινηματογράφους, που κλείνουν. Δεν λέω για τις πόλεις της επαρχίας, της περιφέρειας, τι γίνεται εκεί.

Φτιάχνετε έναν υπεροργανισμό και δεν βλέπουμε πουθενά, μα απολύτως πουθενά, να υπάρχουν ασφαλιστικές δικλείδες, που θα εξασφαλίζουν την καλλιτεχνική δημιουργία, που θα εξασφαλίζουν τα επιλεκτικά προγράμματα. Άλλωστε, μόνο σε ένα άρθρο, αναφέρεται το νομοσχέδιο στον κινηματογράφο.

Αυτό πραγματικά δείχνει την πρόθεση και το σκοπό και τι σημαίνει ο εκσυγχρονισμός και τι σημαίνουν όλα αυτά. Δεν υπάρχουν αυτές οι ασφαλιστικές δικλίδες. Είπαν και οι συνάδελφοι πριν, είχαμε πάει σε αυτή τη συνέντευξη, σήμερα το μεσημέρι, της Ελληνικής Ακαδημίας Κινηματογράφου. Σας το θέτουν επιτακτικά αυτό το ερώτημα. Πώς θα εξασφαλιστούν; Ήταν εκεί ο κύριος Χριστόπουλος του ΕΚΟΜΕ και είπε «όχι και ο νόμος Γερουλάνου συνεχίζει να υπάρχει κ.λπ.». Ξέρουμε, όμως όλοι πάρα πολύ καλά ότι αν δεν είναι κάτι διατυπωμένο σε ένα νόμο, είναι ανύπαρκτο και έχουμε από την άλλη μεριά το ΕΚΟΜΕ –προσέξτε, δεν υπάρχει καμία ασφαλιστική δικλείδα, δεν υπάρχει κάτι, που να κατοχυρώνει την κινηματογραφία, αλλά από την άλλη μεριά, έχουμε λεπτομέρειες, ακόμα και της χρηματοδότησης του Δ.Σ. του υπεροργανισμού, του Διευθύνοντα Συμβούλου και του Προέδρου και των εφτά μελών - δεν θυμάμαι τώρα πόσα είναι - 453.000 ευρώ το χρόνο. Ενώ το Δ.Σ. του Ελληνικού Κέντρου Κινηματογράφου έχει μόλις 12,5 χιλιάδες ευρώ το χρόνο. Τα 453 χιλιάρικα πώς βρίσκονται, πώς διατυπώνονται έτσι ξεκάθαρα, πώς είναι διασφαλισμένα, ενώ δεν έχουμε καμία ασφαλιστική δικλείδα για το Ελληνικό Κέντρο Κινηματογράφου.

Σαν να μένει λίγο μετέωρη η εθνική κινηματογραφία, κύριε Υφυπουργέ. Σαν να μη φαίνεται πουθενά καμία μέριμνα, για να μπορέσει να υπάρχει και όχι να υπάρχει, θα έλεγα πολύ περισσότερο, να οδηγεί το όχημα προς όλες αυτές τις καλές προθέσεις - εγώ να σας αποδώσω καλές προθέσεις - που έχετε. Ακόμα και αυτή η έννοια οπτικοακουστικά το animation, τα ψηφιακά παιχνίδια και όλα αυτά, έχουμε τα κριτήρια επιλογής για χρηματοδότηση, ανάλογα με το είδος, όχι καλλιτεχνικά κριτήρια, που εκεί εγώ θεωρώ ότι θα έπρεπε να τα βάζει ένα Ελληνικό Κέντρο Κινηματογράφου, να είναι αυτό το όχημα, για να μπορέσει να προχωρήσει.

Πάμε λίγο στο ΕΚΟΜΕ. Το είπαν και οι άλλοι συνάδελφοι και δεν θα μείνω πολύ. Θα ήθελα σε αυτή την Επιτροπή να ξέρουμε, να γίνει μία συζήτηση, γιατί παρουσιάζει τέτοιο άνοιγμα το ΕΚΟΜΕ; Πόσο είναι ακριβώς; Εγώ δεν έχω καταλάβει. 90; 150 εκατομμύρια; Και τι θα γίνει, αυτούς τους πέντε μήνες, αν είναι πέντε μήνες, που θα σταματήσει η χρηματοδότηση; Για το cash rebate βλέπουμε ότι οι ποσοστώσεις δεν ευνοούν, δεν δημιουργούν πραγματικά ασφαλές πλαίσιο, για τον ίδιο τον κινηματογράφο. Είπαν κάτι πολύ ωραίο σήμερα οι δημιουργοί, οι άνθρωποι της Ελληνικής Ακαδημίας Κινηματογράφου: «Δεν μπορούμε να έχουμε ούτε καλή τηλεόραση ούτε καλές σειρές στην τηλεόραση ούτε καλά animation ούτε καλά οτιδήποτε, χωρίς να έχουμε καλές και καλά χρηματοδοτούμενες μικρού μήκους ταινίες και ντοκιμαντέρ - από εκεί, που μαθαίνουν οι δημιουργοί, από εκεί ξεκινάνε- και ταινίες μυθοπλασίας. Δεν μπορούμε να πούμε μετά, ότι θα έχουμε καλές και σημαντικές παραγωγές.»

Για το βιβλίο σας τα είπαν οι φορείς, εδώ, του βιβλίου. Εγώ απλώς να προσθέσω ότι και εδώ έχουμε πάλι έχουμε ενοποίηση δύο οργανισμών, το παίρνουμε copy-paste από το ΕΚΕΒΙ, συν από το Ελληνικό Ίδρυμα Πολιτισμού, το οποίο έχει άλλες ανάγκες. Και γι’ αυτό έπρεπε να γίνει μια συζήτηση, τι έχει γίνει με το Ελληνικό Ίδρυμα Πολιτισμού; Τι έχει κάνει, αυτά τα χρόνια; Δεν ξέρουμε καθόλου, αλλά από την άλλη μεριά, βλέπουμε ότι το ίδιο το βιβλίο υποεκπροσωπείται στο διοικητικό συμβούλιο, που φτιάχνετε και σας άκουσα στην εκπομπή, που ήσασταν το πρωί. Εντάξει, αναγνωρίσατε και πιστεύω ότι θα μπει και στο νομοσχέδιο, ότι θα υπάρχει διευθυντής σε αυτό τον οργανισμό, αλλά είπατε ότι δεν μπορεί το 40% του Δ.Σ. να προέρχεται από το βιβλίο, γιατί είναι κατακερματισμένος ο χώρος. Δεν φάνηκε έτσι. Είναι λάθος αυτό, που άκουσα; Γιατί εγώ αυτό άκουσα.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Το βιβλίο υπάρχει και στο δημόσιο και στον ιδιωτικό τομέα. Δεν είπα για 40% πουθενά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Όχι, εγώ λέω εκπροσώπηση στο Δ.Σ. ότι αυτοί οι άνθρωποι, ο χώρος του βιβλίου θα πρέπει να εκπροσωπείται. Το έχουν ζητήσει και οι ίδιοι και είπατε ότι δεν μπορείτε να το κάνετε, γιατί είναι κατακερματισμένος.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Εκπροσωπούνται, ήδη, στο νόμο. Αν έχετε διαβάσει το νομοσχέδιο, θα δείτε ότι εκπροσωπούνται ήδη.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»):** Τέσσερις θέσεις όπου οι άλλες όλες δεν έχουν σχέση με το βιβλίο και διορίζονται από τον Υπουργό οι περισσότερες, εκτός κι αν το αλλάξατε και δεν το έχω προσέξει.

Και φτάνουμε στο επίμαχο, που είναι το Ακροπόλ. Εδώ, θα έπρεπε πραγματικά να γίνει μια συζήτηση για το Ακροπόλ. Τι έχει γίνει; Νόμος Μενδώνη του 2020, ιδρύει το Acropole Across. Τροποποιείται το Ακροπόλ, o νόμος αυτός, το 2022. Δεν θα αναφερθώ τώρα στην ιστορία του Ακροπόλ, στην ιστορία του κτιρίου, είναι μία λίγο αμαρτωλή ιστορία, ίσως στην Ολομέλεια, να έχω το χρόνο. Ενώ, λοιπόν το έχουμε αυτό, διορίζεται Διοικητικό Συμβούλιο το 2022 και αναρωτιόμαστε, αν έχει συνεδριάσει ποτέ.

Ως προς τα οικονομικά, το έργο «Οργάνωση και πιλοτική λειτουργία του Κέντρου Πολιτισμού και Δημιουργίας Ακροπόλ», ύψους 3,7 εκατομμυρίων ευρώ, εγκρίθηκε, τον Μάρτιο του 2022, ταυτόχρονα, με τον διορισμό του Δ.Σ. του φορέα και εντάχθηκε στο επιχειρησιακό πρόγραμμα «Ανταγωνιστικότητα, Επιχειρηματικότητα και Καινοτομία 2014-2020». Φεβρουάριος 2023, δεν έχει απορροφηθεί ούτε ένα ευρώ. Ακούμε την Κυβέρνηση να λέει, συνέχεια και την κυρία Μενδώνη ειδικά, να λέει για την αποτελεσματικότητα των ΕΣΠΑ κ.λπ. στα έργα και λοιπά. Εκτός και αν αυτή η αποτελεσματικότητα είναι μεταφορά έργων, από τη μία περίοδο στην άλλη.

Και εγώ θέλω να ρωτήσω ένα πράγμα: Τι γίνεται τώρα με το Ακροπόλ; Δηλαδή, ποιος είναι στόχος του Ακροπόλ; Αντί το δημιουργικό και το σύγχρονο και οι νέες μορφές σύγχρονου πολιτισμού να είναι στο Ακροπόλ και να γίνει το Ακροπόλ ένας κόμβος, για περιφερειακή ανάπτυξη πολιτισμού, για περιφερειακό πολιτισμό, γιατί, κύριε Υφυπουργέ, το μεγάλο πρόβλημα της Ελλάδας αυτό είναι, η περιφέρεια και όχι μόνο η περιφέρεια και ταξικά και στην Αττική έχουμε μεγάλο αποκλεισμό από τα προϊόντα πολιτισμού. Αντί, λοιπόν, το Ακροπόλ να γίνει ένας τέτοιος κόμβος και για περιφερειακό πολιτισμό, αλλά και για ανάπτυξη νέων επαγγελματιών, νέων ανθρώπων, νέων δημιουργών και όλα αυτά, δεν βλέπουμε τίποτα από όλα αυτά. Αυτό που βλέπουμε, ακόμα μία φορά, είναι ότι αλλάζει η διατύπωση για τον εποπτεύοντα Υπουργό -δεν ξέρω τι είναι αυτό- και από την άλλη μεριά πάλι ένα Δ.Σ., αν δεν κάνω λάθος και τίποτα άλλο. Χάνεται ακόμα μια μεγάλη ευκαιρία. Έχουμε επί πέντε χρόνια ένα Ακροπόλ να σέρνεται, έτσι.

Παρ’ όλα αυτά, υπήρχαν έτοιμα νομοσχέδια, που θα μπορούσατε να τα αλλάξετε, που θα μπορούσε να γίνει οτιδήποτε και για το βιβλίο και για το Ακροπόλ, αλλά και για το –συγνώμη τώρα μου διαφεύγει, τέλος πάντων – που είχε ετοιμάσει η αείμνηστη Μυρσίνη Ζορμπά, μετά από πάρα πολλή διαβούλευση και δεν πρόλαβε. Είχε γίνει ευρύτατη διαβούλευση τότε, για να υπάρχει και μια συνέχεια.

Τα υπόλοιπα σε ό,τι αφορά, βεβαίως, τους εργαζόμενους είμαστε υπέρ.

Για το Φεστιβάλ βεβαίως είμαστε υπέρ, αλλά το τόνισαν και οι άλλοι πριν από μένα. Μέσα στο ίδιο νομοσχέδιο δύο εντελώς διαφορετικές λογικές. Στη μία ο κερδοσκοπικός χαρακτήρας, στο άλλο ο μη κερδοσκοπικός χαρακτήρας. Ευχαριστώ. Συγγνώμη, που πρέπει να αποχωρήσω, αλλά μου έχουν βάλει τώρα την επίκαιρη.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, την κυρία Αναγνωστοπούλου.

Κύριε Τσιρώνη, επειδή ο κ. Κόντης πρέπει να πάει στην άλλη Επιτροπή, να του δώσουμε τον λόγο;

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα ‘’Νίκη’’»):** Βεβαίως.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Κόντη, έχετε τον λόγο, αφού ευχαριστήσετε τον κ. Τσιρώνη, που σας παραχώρησε τη θέση.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «Σπαρτιάτες»):** Σας ευχαριστώ, κύριε Πρόεδρε. Κι εγώ τον ευχαριστώ. Κύριε Υφυπουργέ, κύριοι συνάδελφοι, θα είμαι σύντομος. Αυτό το νομοσχέδιο, έτσι κι αλλιώς, εμείς το βλέπουμε με αρχική προδιάθεση. Δεν μπορούμε να γνωρίζουμε τα δεδομένα, όπως τα γνωρίζουν οι εμπλεκόμενοι στις τέχνες. Σίγουρα, είμαστε υπέρ της προώθησης του ελληνικού κινηματογράφου, εάν υπάρχει καλή διάθεση, είμαστε υπέρ του να δημιουργηθούν καλές προϋποθέσεις για τους νέους δημιουργούς, αλλά και για την προώθηση των ελληνικών έργων, γνωστών ή αγνώστων, να φτιαχτούν βιβλιοθήκες για τους νεότερους. Το ίδιο και είμαστε ευμενώς διατεθειμένοι να δημιουργηθεί μία βάση βιβλίου και μια καλή προσπάθεια στο βιβλίο.

Να πούμε ότι ο κινηματογράφος δεν είναι μόνο κάτι, που περνάς την ώρα σου, είναι πηγή έμπνευσης τόσο των δημιουργών του όσο και αυτών, που τον βλέπουν. Εμένα προσωπικά σαν άνθρωπο, με ενέπνευσαν, από διάφορους χώρους σκηνοθέτες, από τον Μπουνιουέλ, που έγραψε, την «Ωραία της Ημέρας», μέχρι τον Αϊζενστάιν με «Το Θωρηκτό Ποτέμκιν» και τον Κουροσάβα. Ανάλογα με κάθε εποχή, ο καθένας έδωσε τα μηνύματα, που ήθελε, και πραγματικά και αντιφατικά, στις δικές μας αντιλήψεις. Μας έδειξαν έναν άλλο κόσμο, τον οποίο γνώρισα αργότερα και με το επάγγελμα, που έκανα και πραγματικά ήταν πολύ σημαντικό.

Όπως επίσης, οι συγγραφείς που διαβάζαμε μικροί μας βοήθησαν να σχηματίσουμε άποψη διαφορετική από ό,τι μαθαίναμε από τις παρέες που κάναμε. Ο Καρκαβίτσας εμένα προσωπικά με ενέπνευσε στο να γίνω Πλοίαρχος του Εμπορικού Ναυτικού, με το έργο του «Λόγια της πλώρης». Υπήρχαν και άλλοι συγγραφείς, οι οποίοι βοήθησαν πολύ. Σκεφτείτε ότι ο Καρκαβίτσας το έγραψε, το 1899. Ένας άνθρωπος, ο οποίος ταξίδεψε κιόλας, άρρωστος μεν, φυματικός, σαν γιατρός, στην Αθήνα, με το ατμόπλοιο. Επί πέντε χρόνια ήταν ναυτικός.

Θέλω να πω ότι τον ψυχικό κόσμο, που έβγαλαν οι συγγραφείς μας, θα πρέπει να τον περάσουμε κι εμείς τα παιδιά μας. Σήμερα, δυστυχώς, δεν παράγουμε τέτοια προϊόντα, καλλιτεχνικά και πνευματικά, γιατί δεν είναι προϊόν ο πολιτισμός και τα παιδιά δεν έχουν πρόσβαση σε οτιδήποτε είναι καλό. Εύχομαι, λοιπόν, να δημιουργηθούν, με καλές προϋποθέσεις, καλά πράγματα, τα οποία θα στηρίξουν την προσπάθεια που πρέπει να γίνει από τους Έλληνες για να ξεφύγουν από αυτή την άθλια υποπολιτισμική επιρροή, που υπάρχει, ιδίως μέσα από το YouTube και τα σαθρά μηνύματα, που έρχονται από τα διάφορα TikTok ή άλλα κακά προγράμματα, που υπάρχουν και τα βλέπουμε.

Νομίζω ότι μέχρι την Ολομέλεια, τουλάχιστον εμείς είμαστε ευνοϊκά διακείμενοι, θα καταψηφίσουμε κάποιες διατάξεις. Αυτό που μας κάνει εντύπωση, επίσης είναι ότι υπάρχει μια αντίθεση, όπως είδαμε στην Επιτροπή, που ήρθαν οι φορείς, μεταξύ παραγωγών και εργαζομένων, πίσω από τα φώτα, που λέμε, οι οποίοι εκδήλωσαν ότι είναι υποαπασχολούμενοι και όχι καλά αμειβόμενοι, ενώ οι παραγωγοί, αντίθετα, είπαν, ο εκπρόσωπος των παραγωγών, η PACT ή κάποιος άλλος, ότι είναι πάρα πολύ καλά αμειβόμενοι. Ήταν τεράστια η αντίθεση. Εμένα προσωπικά μου έκανε εντύπωση, γιατί δεν θεωρώ ότι μας λένε κάτι, που δεν ισχύει οι εργαζόμενοι. Γνωρίζουμε όλοι ότι είναι και εποχιακά εργαζόμενοι και υποαμειβόμενοι. Δεν μπορεί, λοιπόν, να δεχτούμε ότι είναι πολύ καλά αμειβόμενοι, αν το βάλουμε αυτό, σε μια βάση δωδεκάμηνης εργασίας, για όλο τον χρόνο.

Επίσης, στις παραγωγές, που πρόκειται να γίνουν, που θα έρχονται απ’ έξω και υποτίθεται θα στηρίξουμε, με τις νέες μορφές, που θα πάρει το σινεμά, της προαγωγής διεθνών παραγωγών και τα λοιπά, θα πρέπει να αποφύγουμε παραδείγματα, όπως είδαμε μία παραγωγή, που ήρθε στη Θεσσαλονίκη και πολυδιαφημίστηκε, τελικά να έρθει εξ ολοκλήρου από τη Βουλγαρία και μία εταιρεία βουλγαρικής παραγωγής, να φτιάξει τα πάντα, χρησιμοποιώντας μόνο κάποιους κομπάρσους στη Θεσσαλονίκη, ενώ όλα τα άλλα, όσα στήθηκαν, ήταν βουλγαρικά, εννοώ, εισαγόμενα και δεν είχαν καμία σχέση με δική μας συμμετοχή.

Θέλουμε, λοιπόν, να στηρίξουμε αυτήν την προσπάθεια και ό,τι είναι να καταψηφίσουμε, θα το καταψηφίσουμε στην Ολομέλεια. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κύριε Κόντη.

Τον λόγο έχει ο Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα ‘’Νίκη’’», κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα ‘’Νίκη’’»):** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, διαβάζοντας και ξαναδιαβάζοντας κανείς το παρόν νομοσχέδιο, αντιλαμβάνεται ξεκάθαρα ότι οι προθέσεις της Κυβέρνησης, καθώς δεν διασφαλίζεται πουθενά η κρατική χρηματοδότηση της κινηματογραφικής δημιουργίας, καθίσταται εμφανές πως ο νέος υπεροργανισμός αντιμετωπίζει τον κινηματογράφο και κάθε οπτικοακουστικό έργο, με αγοραία αντίληψη, σαν επενδυτικό σχέδιο και τουριστικό προϊόν, για τους εγχώριους και ξένους επενδυτές. Η έννοια «δημιουργία» μπαίνει, πλέον, σε εισαγωγικά καθώς μετατρέπεται ολοκληρωτικά σε παραγωγή.

Με το παρόν νομοσχέδιο, η εθνική κινηματογραφία, αφενός ταυτίζεται σαν προϊόν με την τηλεόραση, αφετέρου εξαϋλώνεται κάτω από την ομπρέλα του όρου «οπτικοακουστικό», που χωράει από βιντεοπαιχνίδια, μέχρι εφαρμογές μέσων κοινωνικής δικτύωσης. Υπό το πρίσμα αυτό, διαφαίνεται ότι οι παντός είδους κινηματογραφικοί δημιουργοί μετατρέπονται σε υπαλλήλους ενός απρόσωπου τεχνοκρατικού οργανισμού.

Το νομοσχέδιο αυτό επίσης υποβαθμίζει την ελληνική κινηματογραφική τέχνη, που στο νομοσχέδιο, αναφέρεται πάντοτε, ως κινηματογραφική παραγωγή. Η αναφορά στη στήριξη της οπτικοακουστικής παραγωγής σημαίνει ότι ο νέος φορέας, που δημιουργείται, θα χρηματοδοτεί τις τηλεοπτικές σειρές των ιδιωτικών καναλιών, συνεχίζοντας έτσι τη μέχρι σήμερα πολιτική αντίληψη του ΕΚΟΜΕ. Η φιλοσοφία αυτή δεν είναι αθώα, γιατί στοχεύει στην εξομοίωση της κινηματογραφικής τέχνης με τα τηλεοπτικά προγράμματα, σε βάρος της χρηματοδότησης μιας αυτόνομης κινηματογραφίας, που θα υποστηρίζει τον κινηματογράφο, ως τέχνη και ως κοινωνικό αγαθό.

Και μιας και αναφερόμαστε στον ΕΚΟΜΕ, ακόμα περιμένουμε μια απάντηση από το Υπουργείο Πολιτισμού στο ερώτημα, που θέσαμε, κατά την πρώτη ανάγνωση του παρόντος νομοσχεδίου, σχετικά με το ποιοι ιδιώτες και φορείς και με τι ποσά χρηματοδοτήθηκαν, στα χρόνια λειτουργίας του συγκεκριμένου φορέα, προκειμένου να αντιληφθούμε πού και πώς διακινείται το δημόσιο χρήμα.

Η προτεινόμενη τροποποίηση του άρθρου 86, θα έχει, ως φυσικό επακόλουθο, την επιβολή υποχρέωσης στους τηλεοπτικούς σταθμούς και σε άλλους χρήστες οπτικοακουστικών έργων να καταβάλουν στους οργανισμούς συλλογικής διαχείρισης, που εκπροσωπούν τους μουσικούς παραγωγούς και τους ερμηνευτές εκτελεστές, πρόσθετη αμοιβή επιπλέον και πέραν αυτής που ήδη κατέβαλαν οι παραγωγοί κινηματογραφικών και οπτικοακουστικών έργων, κατά τη στιγμή της εκκαθάρισης των δικαιωμάτων, για την ενσωμάτωση της προϋπάρχουσας μουσικής στα κινηματογραφικά έργα ή τηλεοπτικά προγράμματα παραγωγής τους. Στην πράξη, αυτό ισοδυναμεί, με μία διπλοπληρωμή.

Η προτεινόμενη τροποποίηση είναι επιζήμια για τον κινηματογραφικό και εν γένει οπτικοακουστικό τομέα, στην Ελλάδα, διότι την πραγματική ζημία από την εν λόγω τροποποίηση θα την υποστούν οι παραγωγοί κινηματογραφικών και εν γένει οπτικοακουστικών έργων, καθώς θα μετακυλιστεί σε αυτούς το σχετικό κόστος, όπως συμβαίνει με όλες τις συναφείς υποχρεώσεις, διαχρονικά. Η εισαγωγή μιας πρόσθετης υποχρέωσης καταβολής εύλογης αμοιβής θα επηρεάσει αρνητικά ολόκληρη την οικονομική αλυσίδα της παραγωγής και διανομής, συμπεριλαμβανομένης της οικονομικής σχέσης, μεταξύ παραγωγών και τηλεοπτικών σταθμών, μειώνοντας την αξία των δικαιωμάτων επί του κινηματογραφικού ή εν γένει οπτικοακουστικού περιεχομένου, επί του οποίου οι πρώτοι μπορούν να παραχωρούν άδειες στους δεύτερους. Η αξία της άδειας των παραγωγών προς τους τηλεοπτικούς σταθμούς θα μειωθεί, καθώς το κόστος για τους τελευταίους θα αυξηθεί. Ο αντίκτυπος στην οικονομική αλυσίδα της παραγωγής θα επέβαλλε, άσκοπα, άδικες οικονομικές επιβαρύνσεις τόσο στους χρήστες όσο και στους παραγωγούς.

 Με το άρθρο 19, προβλέπεται η δυνατότητα σε υπαλλήλους του ιδιωτικού τομέα να καταλάβουν θέσεις ευθύνης στο νέο οργανισμό. Υποστηρίζουμε ότι με αυτή τη διάταξη απαξιώνεται το μόνιμο και σταθερό προσωπικό του δημοσίου, αποδυναμώνεται η θεσμική μνήμη και η συνέχεια του οργανισμού και υπάρχει πάντα κίνδυνος να εμφανιστεί το φαινόμενο των «περιστρεφόμενων θυρών», που δημιουργείται, από τη δυνατότητα των στελεχών να μετακινούνται, μεταξύ θέσεων ευθύνης του δημοσίου τομέα και των ιδιωτικών επιχειρήσεων.

Η δυνατότητα, που παρέχει ο νόμος για την πλήρωση των θέσεων ευθύνης από εξειδικευμένα στελέχη του ιδιωτικού τομέα, με σύναψη σύμβασης εργασίας Ιδιωτικού Δικαίου Ορισμένου Χρόνου, απαξιώνει το δημόσιο χαρακτήρα του νέου φορέα «Ελληνικό Κέντρο Κινηματογράφου Οπτικοακουστικών Μέσων και Δημιουργίας (Creative Greece)» και τα στελέχη δημόσιους υπαλλήλους των υπό συγχώνευση φορέων.

Δημιουργείται κατ’ αυτόν τον τρόπο η εντύπωση ότι δεν υφίστανται εντός των συγχωνευόμενων φορέων αντίστοιχα εξειδικευμένα στελέχη ή ότι δεν είναι δυνατόν να βρεθούν στον ευρύτερο δημόσιο τομέα, κάτι που φυσικά δεν ευσταθεί.

Επιπλέον, η πρόκριση ιδιωτών σε θέσεις ευθύνης αποτελεί διάκριση, απέναντι στους εργαζόμενους στο δημόσιο τομέα και λειτουργεί, ως αντικίνητρο, για την προσέλκυση και παραμονή εξειδικευμένων στελεχών του δημοσίου τομέα στον νέο φορέα, καθώς έτσι περιορίζονται οι προοπτικές ανέλιξής τους. Προτείνουμε την κατάργηση αυτής της πρόβλεψης και τη στελέχωση των θέσεων ευθύνης, με τη διαδικασία κρίσεων από δημόσιους υπαλλήλους.

Για το βιβλίο τώρα. Για τη «ΝΙΚΗ», βιβλία ελληνικών και αλλοδαπών γραμμάτων, ελληνικών και αλλοδαπών εκδόσεων, όπως σας είχαμε πει και στην πρώτη συνεδρίαση της Επιτροπής, τα οποία συκοφαντούν την ορθόδοξη πίστη, προσβάλλουν εθνικά μας σύμβολα και την εθνική μας μνήμη, προωθούν την παιδεραστία, διακινούν ψεύδη, καλλιεργούν πρότυπα και συμπεριφορές διασπαστικές για την πατρίδα και την κοινωνία, καθώς και αυτά που προβάλλουν την τόσο προσφιλή στην Κυβέρνηση «Woke agenda», δεν θα πρέπει να τυγχάνουν της προστασίας της ελληνικής πολιτείας. Ούτε να προωθούνται, να διαδίδονται και να προβάλλονται στα παιδιά μας και μάλιστα, με χρήματα των Ελλήνων φορολογουμένων.

Στο πλαίσιο αυτό, επαναλαμβάνουμε την πρότασή μας στο άρθρο 47, παράγραφος 1, να προστεθεί η φράση «στηρίζει και χρηματοδοτεί μεταφράσεις στην ελληνική γλώσσα σημαντικών ξένων έργων για τα ελληνικά γράμματα, το βιβλίο και τον πολιτισμό».

Για τους παραπάνω λόγους, η «ΝΙΚΗ» θα καταψηφίσει επί της αρχής στην Ολομέλεια το νομοσχέδιο.

Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κι εμείς σας ευχαριστούμε, κύριε Τσιρώνη.

Και θα κλείσουμε, από πλευράς Ειδικών Αγορητών, με τον Ειδικό Αγορητής της Κ.Ο. «Πλεύση Ελευθερίας», τον κ. Αδαμάντιο Καραναστάση.

Κύριε Καραναστάση, πριν ξεκινήσετε την εισήγησή σας, θα ήθελα να μου πείτε τι ψηφίζετε επί της αρχής.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας»):** Είμαστε θετικά διακείμενοι, επιφυλασσόμαστε για την Ολομέλεια.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Επιφύλαξη, λοιπόν.

Παρακαλώ, έχετε το λόγο.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας»):** Σας ευχαριστώ πάρα πολύ.

Σε συνέχεια και της ψήφου μου, όπως σας έχω πει, κ. Πρόεδρε, κ. Υπουργέ, δεν αντιλαμβάνομαι την παρουσία μου εδώ πέρα, ως κάποιον «πολιορκητικό κριό» ή ένα μέσο αντίδρασης και αποκοπής του νομοσχεδίου. Ρεαλιστικά μιλώντας, προσπάθησα, προσπαθώ και θα προσπαθήσω, στη συνεδρίαση αυτή και στην Ολομέλεια, να δούμε πώς μπορούμε να βελτιώσουμε τα πράγματα και να είναι ικανοποιημένοι όσο το δυνατόν περισσότεροι άνθρωποι του χώρου.

Ήδη, από τους κεντρικούς φορείς του χώρου οι απόψεις διίστανται και πάνε από τη μία άκρη στην άλλη. Η Ένωση Ελλήνων Σκηνοθετών είναι θετικά διακείμενοι, η Ελληνική Ακαδημία Κινηματογράφου ήταν αρχικά θετικά διακείμενοι, μετά δημοσίευσε τις επιφυλάξεις της, η ΕΣΠΕΚ έχει σοβαρές επιφυλάξεις, αλλά πολύ συγκεκριμένες και καίριες κατ’ άρθρο και εναντίον του νομοσχεδίου είναι το Ελληνικό Κέντρο Κινηματογράφου σε όλους τους οργανισμούς. Φίλοι, συνεργάτες, άξιοι άνθρωποι, ο καθένας για τους λόγους του διαμορφώνει την άποψή του.

Θέλω να σας πω κάποιες δικές μας τελικές παρατηρήσεις. Θα σας πω ότι αρχικά συντασσόμαστε, προωθούμε, υποστηρίζουμε, ενισχύουμε όσο μπορούμε τις διεκδικήσεις της ΕΣΠΕΚ, που είναι πολύ συγκεκριμένες κατ’ άρθρον. Έχουν σταλεί εδώ και μέρες, στο Υπουργείο. Όπως και της Ένωσης Ελλήνων Σκηνοθετών από την άλλη. Δύο διαφορετικές απόψεις. Πιο γενικά, αντιμετωπίζει η Ένωση Ελλήνων Σκηνοθετών το νομοσχέδιο με γενικές διεκδικήσεις, εξίσου σημαντικές, όμως, και θέλουμε να τις λάβετε σοβαρά υπόψη στην τελική κατάθεση.

Θέλουμε σίγουρα, όμως και αυτό θα καθορίσει και την ψήφο μας, κάποιες διορθώσεις στο κομμάτι των πνευματικών δικαιωμάτων των δημιουργών. Τι θέλω να πω; Το άρθρο 42, παραδείγματος χάρη, για το ψηφιακό αποθετήριο των οπτικοακουστικών έργων, θεωρούμε ότι χρειάζεται τροποποίηση και μπορώ να σας δώσω και την εργασία μας, πάνω σε αυτό. Συμφωνούμε να υπάρχουν τα στοιχεία των έργων, όπως οι τίτλοι, οι συντελεστές, χρόνους παραγωγής και λοιπά, πλην όμως δεν μπορεί να παραδίδεται στο ψηφιακό αντίγραφο του έργου, όταν λείπουν από τον νόμο οι συγκεκριμένες χρήσεις των έργων στο αποθετήριο.

Η τήρηση μέτρων ασφαλείας για τη μη αναπαραγωγή τους και προστασία από τυχόν διασκευή τους, όταν μάλιστα σήμερα ολοένα και αναπτύσσεται η τεχνητή νοημοσύνη, όπου βλέπουμε έργα δημιουργών να μετασχηματίζονται, κατά το δοκούν, σε προϊόντα τεχνητής νοημοσύνης.

Μάλιστα, στο τέλος του άρθρου, διαβεβαιώνεται από το νομοθέτη ότι θα γίνουν σεβαστά τα δικαιώματα της ΕΡΤ, ενώ δυστυχώς τέτοια διαβεβαίωση δεν υπάρχει για τους δημιουργούς των οπτικοακουστικών έργων, σε περίπτωση αναπαραγωγής, διασκευής ή μετασχηματισμού του έργου σε άλλο προϊόν.

Το άρθρο 42 συνδέεται με το άρθρο 90 του νομοσχεδίου, που κάπως πάει να συμπληρώσει το άρθρο 42. Εξουσιοδοτικές διατάξεις, Μέρος Δ΄, με Απόφαση του Υπουργού Πολιτισμού καθορίζονται οι διαδικασίες, οι προϋποθέσεις, οι τεχνικές προδιαγραφές, καθώς και κάθε άλλη λεπτομέρεια, η οποία αφορά στην κατάθεση αντιγράφων και οπτικοακουστικών έργων στο Εθνικό Ψηφιακό Αποθετήριο Οπτικοακουστικών Έργων του άρθρου 42 κτλ.

Δεν καλύπτει, όμως το άρθρο 90 τις ελλείψεις του άρθρου 42, δεδομένου ότι η Απόφαση Υπουργού για τις χρήσεις, με την προϋπόθεση, που τίθεται, όπως: εφόσον υπάρχει έγγραφη συναίνεση των νόμιμων δικαιούχων και των δικαιωμάτων επί εκάστου έργου, δημιουργεί τεράστια ανασφάλεια στην προστασία των δικαιωμάτων και εγκυμονεί κινδύνους. Γιατί; Γιατί είναι γνωστό ότι, μέχρι σήμερα, οι συναινέσεις των δημιουργών, δηλαδή, οι δικές μας συναινέσεις, που δίνουμε τόσα χρόνια, 26 χρόνια επαγγελματίας είμαι εγώ, για τη δημιουργία οπτικοακουστικού έργου, δίνονται με συμβάσεις ανυποχώρητες από τους μεγάλους παραγωγούς, όπου εκχωρούνται έναντι μιας αμοιβής όλα τα δικαιώματά μας.

Συνεπώς, η προϋπόθεση αυτή δεν προστατεύει και δεν μπορεί, με μια Απόφαση Υπουργού, να ρυθμίζεται ένα ζωτικής σημασίας θέμα για δημιουργούς. Θα μπορούσε ίσως, κ. Υπουργέ, να προστεθεί ότι οι όροι λειτουργίας αυτού του αποθετηρίου θα γίνουν μετά από διαβούλευση φορέων και θεωρούμε ότι πρέπει να είναι οι Οργανισμοί Συλλογικής Διαχείρισης των δημιουργών, ερμηνευτών, παραγωγών κλπ., ώστε να διαφυλάσσουμε την πνευματική μας ιδιοκτησία.

Και τρίτη επισήμανση - αυτές οι δύο πάνε μαζί, ήταν ζευγαράκι. Στο άρθρο 86, που συμφωνούμε απόλυτα, βεβαίως και συμφωνούμε στο άρθρο 86, αλλά τελειώνει, λέγοντας «οι οργανισμοί αυτοί υποχρεούνται να διαπραγματεύονται, να συμφωνούν τις αμοιβές, να προβάλλουν τις σχετικές αξιώσεις για την καταβολή και να εισπράττουν τις σχετικές αμοιβές από τους χρήστες, ύστερα από αίτηση των Οργανισμών Συλλογικής Διαχείρισης».

Και λέμε, τί είναι αυτή η αίτηση; Πουθενά, δεν υπάρχει στο νόμο κάτι, που να αναγνωρίζεται, ως δικαίωμα εύλογης αμοιβής, το οποίο θα εισπράττονται, μέσω των Οργανισμών αυτές οι αμοιβές, γιατί είναι νόμιμο δικαίωμα. Τι δουλειά έχει να προστεθεί μία αίτηση; Σας να «θολώνει» αυτή η διατύπωση το νόημα του κειμένου.

Αυτό το κομμάτι των πνευματικών δικαιωμάτων, κατά κάποιο τρόπο, έχουμε πει ότι θα διαμορφώσει την ψήφο μας. Το κομμάτι της ένωσης του ΕΚΟΜΕ με το Κέντρο Κινηματογράφου, η προσωπική μου γνώμη είναι ότι δεν έχω καμία επιλογή, παρά να σας εμπιστευτώ. Και το λέω πολύ ειλικρινά. Όταν είπατε ότι θα «κουμπώσει» από κάτω, ως χρηματοδοτικό εργαλείο του ελληνικού κινηματογράφου, χωρίς το Κέντρο να χάσει τον δημιουργικό, τον ανιχνευτικό χαρακτήρα, τον καλλιτεχνικό χαρακτήρα του, περιμένω να το δω να γίνει πράξη.

Τι να σας πω; Να βγω και να πω «μην το κάνετε»; Δεν έχω από το να σας εμπιστευτώ και να πω, ωραία, σας ακούω, «κουμπώνει» από κάτω, όπως συμβαίνει και σε άλλες χώρες και κάπως είναι ότι μπορεί να δημιουργήσει ένα εργαλείο χρηματοδότησης, χωρίς να χαθεί ο πολύ σημαντικός χαρακτήρας του έργου και το Κέντρο Κινηματογράφου. Θα το συζητήσω και με την Κ.Ο., αλλά αυτή είναι η δική μου προσωπική θέση, την οποία θέλω να επικοινωνήσω εδώ, σε όλους τους συναδέλφους και μαζί σας.

Θέλω να κάνω και μια πρόταση στο κομμάτι, που έχει να κάνει με τις εθνικές δραματικές σχολές του Εθνικού Θεάτρου και του ΚΘΒΕ. Υπάρχει ένα ζήτημα, το οποίο θα μου πείτε «γιατί το λες εσύ Διαμαντή;» Υπάρχει ένα ζήτημα, που έχει να κάνει με την ποσόστωση των παιδιών των καλλιτεχνών. Τι θέλω να πω; Κάθε χρόνο ή κατά περιόδους, παρατηρείται να εισάγονται στις κρατικές δραματικές σχολές ένα ιδιαίτερα μεγάλο ποσοστό παιδιών ηθοποιών, κυρίως, γιατί είμαστε μια μικρή χώρα, όλοι γνωριζόμαστε μεταξύ μας, όλοι φίλοι είναι στις επιτροπές του Εθνικού Θεάτρου, του ΚΘΒΕ αυτές - και δικοί μου φίλοι - και ενδεχομένως, αν η κόρη μου, που θέλει να ακολουθήσει και ο γιος μου, που θέλει να γίνει καλλιτέχνης, ίσως κάποιος να το δει κάπως πιο ευνοϊκά.

Θα μου πείτε «δεν συμφέρει, γιατί το λες;» γιατί είμαι εδώ πέρα, για να λέω πράγματα που δεν συμφέρουν και να τα κάνω καλύτερα. Θα πρότεινα να υπάρξει ποσόστωση, ένα παιδί ηθοποιού κάθε χρόνο. Γιατί να χάνουν την ευκαιρία άλλα παιδιά, με εξαιρετικό ταλέντο και να τους πιάνουν τις θέσεις παιδιά ηθοποιών; Αν ένας από τους γονείς είναι ηθοποιός, είναι επαγγελματίας ηθοποιός, αυτό το παιδί να μπαίνει σε μια ειδική κατηγορία, που ένα παιδί στο ΚΘΒΕ ή ένα παιδί στο Εθνικό Θέατρο να μπορεί να μπει, κάθε χρόνο, ως παιδί ηθοποιού. Το θεωρώ πολύ δίκαιο, ιδίως στη χώρα που είμαστε, που δεν είμαστε η Γαλλία, η Γερμανία η Αγγλία, είμαστε μια χώρα που όλοι γνωριζόμαστε μεταξύ μας και θεωρώ πολύ σημαντικό να το προτείνει ένας καλλιτέχνης γονιός.

Πιστεύω να το λάβετε υπόψη σας, να υπάρξει μια τέτοια ρύθμιση, μπορεί να το συζητήσουμε και με τον αγαπητό Διευθυντή του Εθνικού Θεάτρου. Να σας διαβάσω και κάποιες επισημάνσεις για το βιβλίο και να κλείσω παρακαλώ.

Για το άρθρο 48, σχετικά με τη χρηματοδότηση του ΕΛΙΒΙΠ, η οποία αναφέρεται στο άρθρο 48, τι ποσό προβλέπεται να επενδυθεί σε αυτό τον οργανισμό;

Στο άρθρο 50, θα πρέπει να εξεταστεί και να γίνει επέκταση στην εκπροσώπηση των επαγγελματικών φορέων, των μεταφραστών και συγγραφέων, με δύο μέλη ξεχωριστά, δηλαδή και προσθήκη ενός επιπλέον μέλους από την Ένωση Ελλήνων Βιβλιοθηκονόμων και Επιστημόνων της Πληροφόρησης. Αυτά από εμένα.

Περιμένω τις δικές σας απαντήσεις σε αυτά που σας προτείνω και επιφυλασσόμαστε για όλα για την Ολομέλεια, για να κάνουμε τα πράγματα πάντα καλύτερα, όπως αντιλαμβάνομαι τον στόχο μου, εδώ πέρα και το σκοπό μου.

Ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε και εμείς, κύριε Καραναστάση.

Τον λόγο έχει ο κύριος Υπουργός.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ πολύ, κύριε Πρόεδρε. Κυρίες και κύριοι βουλευτές, όπως γνωρίζετε, το παρόν νομοσχέδιο για τη Δημιουργική Ελλάδα είναι ένα νομοσχέδιο, το οποίο συζητείται με φορείς και οργανισμούς του χώρου, εδώ και πολύ καιρό. Είναι λογικό, καθώς είναι ένα νομοσχέδιο, που έχει μεγάλη επίδραση στο κινηματογραφικό, οπτικοακουστικό και δημιουργικό τομέα της χώρας. Εκσυγχρονίζει το σύστημα διακυβέρνησης, αυστηροποιεί το βασικό αυτόματο χρηματοδοτικό εργαλείο και θεσμοθετεί ένα πλέγμα ρυθμίσεων, για την ενδυνάμωση του οπτικοακουστικού τομέα, ειδικά, ως προς την περιφερειακή, εκπαιδευτική, επικοινωνιακή και τεχνολογική του διάσταση. Συνεπώς, είναι ένα νομοσχέδιο, που τελεί, υπό διαβούλευση, εδώ και πολλούς μήνες είτε ατύπως με συναντήσεις, που έκανα εγώ στο γραφείο μου ή οι συνεργάτες μου με φορείς και ενδιαφερόμενους είτε τυπικά, μέσω της διαδικασίας της διαβούλευσης, που ολοκληρώθηκε με την ακρόαση των φορέων, την περασμένη εβδομάδα, την Τρίτη.

Σε όλες αυτές τις συναντήσεις, είχαμε την ευκαιρία να ακούσουμε όλες τις απόψεις, να διορθώσουμε και να αποσαφηνίσουμε σημεία, τα οποία, πράγματι, βελτιώνουν τη λειτουργία του νέου φορέα, αλλά και τα χρηματοδοτικά εργαλεία και, βέβαια, πολλές από αυτές τις απόψεις τις ενσωματώσαμε είτε πριν είτε στην παρούσα διαδικασία, στο τελικό κείμενο, το οποίο σας καλούμε να στηρίξετε. Τολμώ να πω πως, ήδη, από την ακρόαση των φορέων, την προηγούμενη Τρίτη, διεφάνη μια σημαντική στήριξη, ως προς τους βασικούς σκοπούς του νομοσχεδίου, κάτι που προφανώς είναι αποτέλεσμα των συζητήσεων, διαβουλεύσεων και ανταλλαγών απόψεων, μεταξύ της Κυβέρνησης και των ενδιαφερόμενων φορέων. Θα ήθελα, όμως να εστιάσω σε ορισμένες από αυτές τις απόψεις, οι οποίες θα ενσωματωθούν στο τελικό κείμενο, θα καταθέσω και τις νομοτεχνικές βελτιώσεις στην Ολομέλεια, για να τις συζητήσουμε και εκεί πέρα.

Ως προς το νέο φορέα, ως προς τον τίτλο του νέου φορέα, θέλω να πω ότι έγινε δεκτή η πρόταση των φορέων του οπτικοακουστικού χώρου να παραμείνει ο τίτλος «Ελληνικό Κέντρο Κινηματογράφου», με την προσθήκη, βεβαίως, των οπτικοακουστικών μέσων και της δημιουργίας. Ως προς τη βασική διάρθρωση του νέου φορέα σε Γενικές Διευθύνσεις, πάλι, μετά από διαβούλευση με τους φορείς, η πρόταση των φορέων του οπτικοακουστικού χώρου να παραμείνουν, ως ξεχωριστή η Γενική Διεύθυνση Κινηματογράφου του υφιστάμενου Ελληνικού Κέντρου Κινηματογράφου και μάλιστα, μετά από διαβούλευση και με το Ελληνικό Κέντρο Κινηματογράφου, το οποίο θέλω να πω ότι μας βοήθησε πάρα πολύ στη διαμόρφωση του συγκεκριμένου νομοσχεδίου, εμπλουτίστηκε ο στρατηγικός στόχος της, στην παράγραφο 2 του άρθρου 16, προκειμένου να συμπεριλάβει την αποτύπωση των επιλεκτικών προγραμμάτων και τη στήριξη της κινηματογραφικής τέχνης, με μεγαλύτερη σαφήνεια.

Ως προς το film Commissioner, παράγραφος 5 του άρθρου 19, το οποίο για πρώτη φορά θεσμοθετείται το περίγραμμα εργασίας, έγινε δεκτό μετά από πρόταση του Ελληνικού Κέντρου Κινηματογράφου, να μην περιορίζεται στο Γενικό Διευθυντή Κινηματογράφου, αλλά να μπορεί να επιλέγεται από το Διοικητικό Συμβούλιο της εταιρείας ένας εκ των προϊσταμένων οποιουδήποτε επιπέδου Γενικής Διεύθυνσης Κινηματογράφου.

Ως προς τις μεταβατικές διατάξεις του νέου φορέα, έγινε δεκτή η πρόταση του ΣΑΠΟΕ και της PACT να προστεθεί καινούργια παράγραφος 14, η οποία διασφαλίζει τη συνέχιση των επιλεκτικών προγραμμάτων του πρώην Ελληνικού Κέντρου Κινηματογράφου και στο νέο φορέα, καθώς και των προγραμμάτων του Ταμείου Ανάκαμψης, κάτι το οποίο ήταν ζητούμενο από όλους τους φορείς.

Τέλος, επί του νέου φορέα, έγιναν νομοτεχνικές παρεμβάσεις, ώστε η δομή και λειτουργία του να είναι απολύτως συμβατή, με τους νόμους 4972/2022 και 4548/2018, για τη λειτουργία των Ανωνύμων Εταιρειών.

Πάμε, όμως, τώρα στο χρηματοδοτικό εργαλείο του cash rebate. Γενικά, όλο το κομμάτι των δύο νέων καθεστώτων ενίσχυσης, δηλαδή, για τα κινούμενα σχέδια και για τα ψηφιακά παιχνίδια, έγινε μετά από προτάσεις και σε συνεργασία με τους βασικούς φορείς του κλάδου, την ASIFA HELLAS, για το κινούμενο σχέδιο και τον Σύλλογο Δημιουργών Ψηφιακών Παιχνιδιών Ελλάδος και το ελληνικό παράρτημα της Διεθνούς Συνομοσπονδίας Ψηφιακών Παιχνιδιών για το ψηφιακό παιχνίδι, ήδη, κατά τη διάρκεια της σύνταξης του νομοσχεδίου. Τους ευχαριστούμε πάρα πολύ και νομίζουμε ότι είναι και μια πολύ δημιουργική συνεργασία, διότι είναι η πρώτη φορά, όπως ακούστηκε και στην ακρόαση των φορέων, όπου η πολιτεία, όχι μόνο τους συμπεριλαμβάνει στη διαδικασία της διαβούλευσης, αλλά παρέχει ένα πολύ σημαντικό εργαλείο, για να μπορέσουμε να στηρίξουμε τους δύο αυτούς τομείς.

Στους ορισμούς, στο άρθρο 23, προστέθηκε το ψυχαγωγικό ψηφιακό παιχνίδι, μετά από την πρόταση του Συλλόγου Δημιουργών Ψηφιακών Παιχνιδιών Ελλάδος και αναδιατυπώθηκε ο ορισμός του δύσκολου οπτικοακουστικού έργου, για να υπάρχει συμφωνία με τον ορισμό του νόμου 3905/2010, είναι η παράγραφος 3 και είναι κάτι, το οποίο το είχε ζητήσει και το Ελληνικό Κέντρο Κινηματογράφου, αλλά είμαι βέβαιος ότι αρκετοί από εσάς θα το είχατε δει και στη δημόσια διαβούλευση.

Τέλος, αν ενσωματώθηκε η απαραίτητη διευκρίνιση, για τη λήξη του επενδυτικού σχεδίου, είναι η παράγραφος 6, κάτι το οποίο ζήτησε και ο ΣΑΠΟΕ και η PACT.

Ως προς το είδος της ενίσχυσης, είναι το άρθρο 25, ενσωματώθηκε η πρόταση του Συλλόγου Δημιουργών Ψηφιακών Παιχνιδιών Ελλάδος, για αλλαγή του όρου από Vertical slice σε Prototype και έγινε η απαραίτητη διευκρίνιση και για τις επιλέξιμες δαπάνες, ένα αίτημα, το οποίο ζήτησαν στην ακρόαση των φορέων τόσο ο ΣΑΠΟΕ όσο και η PACT.

Στα εντασσόμενα και μη επενδυτικά σχέδια, είναι το άρθρο 26, το επιλέξιμο κόστος για τις ταινίες μικρού μήκους μειώνεται από τις 60.000 ευρώ στις 45.000 ευρώ. Πάλι ήταν, αν θυμάστε, πρόταση, που είχε κάνει τόσο ο ΣΑΠΟΕ όσο και η PACT. Επιπλέον, μειώνεται το ελάχιστο κόστος επεισοδίου, για τα κινούμενα σχέδια, από τις 60.000 ευρώ στις 50.000 ευρώ, μετά από πρόταση, που έκανε η ASIFA HELLAS, στην ακροαματική διαδικασία.

Τέλος, μειώνεται το ελάχιστο όριο από 60.000 ευρώ, σε 50.000 ευρώ, για το ψηφιακό παιχνίδι, μετά από πρόταση που έκανε ο Σύλλογος Δημιουργών Ψηφιακών Παιχνιδιών Ελλάδος. Στους δικαιούχους της ενίσχυσης του ψηφιακού παιχνιδιού κάνουμε δεκτή την πρόταση του Συλλόγου Δημιουργών Ψηφιακών Παιχνιδιών Ελλάδος για αύξηση, από 1 έτος στα 2 έτη του διαστήματος, επί του οποίου θα πρέπει να έχει ο δικαιούχος πουλήσει κάποιο ψηφιακό παιχνίδι.

Στις επιλέξιμες δαπάνες, είναι το άρθρο 28, κάνουμε δεκτό το αίτημά του ΣΑΠΟΕ και της PACT, για την προσθήκη της αγοράς εξοπλισμού και αναλωσίμων, που δεν αποτελούν πάγια περιουσιακά στοιχεία. Επιπλέον, κάνουμε δεκτές και ενσωματώνουμε τις αλλαγές στα ανώτατα ποσοστά των κατηγοριών επιλέξιμων δαπανών του Συλλόγου Δημιουργών Ψηφιακών Παιχνιδιών Ελλάδας, όπως παραδείγματος χάριν, δαπάνες, που αφορούν σε έξοδα συναφών υπηρεσιών, όπως μετάφρασης, ηθοποιών και συγγραφείς, το οποίο πάει στο 20%, ουσιαστικά το διπλασιάζουμε, δηλαδή, από το 10%, που ήταν πιο πριν, εφόσον αυτές γίνονται οι μεταφράσεις σε γλώσσες πλην της ελληνικής.

Στο άρθρο 32, για την τροποποίηση, γίνεται δεκτό το σχόλιο του ΣΑΠΟΕ και της PACT για τη διαγραφή της λέξης «μείωση», καθώς δεν υπάρχει λόγος να υπόκεινται οι φορείς σε μια γραφειοκρατική διαδικασία, όταν υπάρχει μείωση της δαπάνης.

Ως προς τις υποχρεώσεις των φορέων, στο άρθρο 41, παράγραφος 6, αντικαταστάθηκε, μετά από σχόλια πολλών φορέων, η παραίτηση του φορέα από τα συγγενικά δικαιώματα του, ως παραγωγός, για το σύνολο των χρήσεων του προωθητικού υλικού από τον ΕΟΤ και αντικαταστάθηκε, με την παροχή άδειας χρήσης του εν λόγω υλικού προς τον ΕΟΤ.

Τέλος, αποσαφηνίστηκε, στο άρθρο 94 των μεταβατικών διατάξεων, ότι οι αιτήσεις ελέγχου και καταβολής ενίσχυσης, μέχρι την έκδοση των υπουργικών αποφάσεων της παραγράφου 1 του άρθρου 89, θα εξετάζονται, με το προγενέστερο καθεστώς του ν.4487 του 2017, ώστε να μην υπάρχει καμία αμφιβολία, περί ομαλούς συνέχισης των υφιστάμενων εγκεκριμένων σχεδίων.

Σημαντικές προσθήκες, που είχαν ήδη γίνει στο cash rebate, μετά από συζητήσεις από τους φορείς, όπως ο ΣΑΠΟΕ, η PACT, η Ένωση Ιδιωτικών Τηλεοπτικών Σταθμών Εθνικής Εμβέλειας και φυσικά, το Ελληνικό Κέντρο Κινηματογράφου και πριν την ακρόαση των φορέων, ήταν οι ακόλουθες και θέλω να τις τονίσω εδώ πέρα. Ο ορισμός της λήξης επενδυτικού σχεδίου, όπως διατυπώθηκε, στο σχέδιο νόμου. Η αύξηση του ποσού από 500.000 ευρώ -το διπλασιάσουμε- σε 1 εκατομμύριο, για τα δύσκολα οπτικοακουστικά έργα. Ήταν αίτημα, που είχε κάνει τόσο ο ΣΑΠΟΕ και η PACT, όπως και η επέκταση του συνόλου δημόσιας χρηματοδότησης για τις ίδιες επιλέξιμες δαπάνες, στο 100% του συνολικού κόστους παραγωγής του οπτικοακουστικού έργου, σε περίπτωση παραγωγής δύσκολου οπτικοακουστικού έργου, ήταν στο 80%. Η προσθήκη της παραγράφου 5, στο άρθρο 22, σχετικά με την απαγόρευση χρήσης πόρων του τακτικού προϋπολογισμού, οι οποίοι χρησιμοποιούνται για τα επιλεκτικά προγράμματα ή δράσεις του ν.3905 του 2010 του Ελληνικού Κέντρου Κινηματογράφου, περί ενίσχυσης και ανάπτυξης της κινηματογραφικής τέχνης, για την κάλυψη των χρηματοδοτικών αναγκών των καθεστώτων ενίσχυσης του προγράμματος του cash rebate. Το ανώτατο όριο επεισοδίων στις μίνι και στις καθημερινές τηλεοπτικές σειρές. Η διάκριση των επιλέξιμων δαπανών σε above και below the line – της PACT σχόλιο- καθώς και η προσθήκη ειδικής κατηγορίας για δαπάνες, που αφορούν στη βελτίωση της προσβασιμότητας για τα άτομα με αναπηρία. Αυτό ήταν σχόλιο, το οποίο είχε γίνει από την Ένωση Ιδιωτικών Τηλεοπτικών Σταθμών Εθνικής Εμβέλειας. Η προσθήκη στην παράγραφο 5 του άρθρου 30 της διευκρίνησης, περί ισόρροπης ενίσχυσης των πυλώνων του οπτικοακουστικού τομέα, κατά την έκδοση της ετήσιας υπουργικής απόφασης κατανομής των πόρων του άρθρου 89, είναι η παράγραφος 2, αίτημα, που είχε γίνει από το ΣΑΠΟΕ και την PACT και η υποχρέωση του φορέα να αναρτά στη Διαύγεια την απόφαση του 30% δειγματοληπτικού ελέγχου, προκειμένου να γνωρίζουν όλοι πόσοι είναι στο δείγμα ελέγχου, αίτημα από ΣΑΠΟΕ και PACT.

Γιατί τα είπα όλα αυτά; Τα είπα απλώς, για να συνειδητοποιήσουμε ότι έχει γίνει πολύ εκτεταμένη διαβούλευση και πολλοί από τους φορείς έχουν συνδιαμορφώσει το συγκεκριμένο νομοσχέδιο. Το είπα και στις Επιτροπές, δεν υπάρχει τέλειος φορέας πουθενά. Εδώ πέρα, όμως πρέπει να αναρωτηθούμε, εάν θέλουμε να κάνουμε ένα βήμα προς τα εμπρός ή αν θέλουμε να μείνουμε στάσιμοι. Νομίζουμε ότι, αν θέλουμε να στηρίξουμε τόσο τον κινηματογράφο, ως τέχνη, όσο και τις τηλεοπτικές παραγωγές, πρέπει να δούμε εάν γίνεται βήμα προς τα εμπρός ή αν είναι κάτι αρνητικό.

Σαφέστατα, σας κάλεσα όλους να πάρετε θέση και για τη δημιουργία του νέου φορέα. Εάν, λοιπόν, δεχτώ ότι μπορεί να έχετε αντιρρήσεις, για τη δημιουργία του νέου φορέα, που δεν βρίσκω το λόγο, για τον οποίο έχετε αντιρρήσεις, δεν μπορώ να καταλάβω, όμως, για ποιο λόγο δεν στηρίζετε το νέο cash rebate και ειδικά, όταν η Αξιωματική Αντιπολίτευση είναι αυτή που πολύ σωστά το θεσμοθέτησε το 2017. Εδώ πέρα, προσπαθούμε και να το αυστηροποιήσουμε, ώστε να μην πηγαίνουν μόνο στις τηλεοπτικές παραγωγές, αλλά και να στηρίξουμε πολύ περισσότερο τον κινηματογράφο, ως τέχνη και δεν βρίσκω δικαιολογία, για να μην στηρίξετε το cash rebate. Εκτός εάν διαφωνείτε ιδεολογικά με αυτά τα χρηματοδοτικά εργαλεία και θεωρείτε ότι δεν βοηθούν τον κινηματογράφο, τον ελληνικό σύγχρονο πολιτισμό, όπου τότε, βέβαια, είναι ιδεολογικό το ζήτημα. Δικαιολογίες για να καταψηφίσουμε, μπορούμε να βρούμε αμέτρητες. Το ζήτημα είναι, εάν θεωρούμε ότι γίνονται σημαντικά βήματα προς τα εμπρός. Και όλοι εσείς, που ακούσατε και τους φορείς και βλέπετε ότι και η Κυβέρνηση ακούει τους φορείς και υιοθετεί πολλά από τα σχόλια, τα οποία έχουν κάνει και στη δημόσια διαβούλευση και πριν τη δημόσια διαβούλευση και στην ακρόαση των φορέων, μπορείτε να λογαριάσετε και να σκεφτείτε, αν θεωρείτε πως ευνοεί το χώρο η συγκεκριμένη μεταρρύθμιση.

Πάμε, όμως και σε κάποιες άλλες πολύ σημαντικές νομοτεχνικές βελτιώσεις και συγκεκριμένα στα άρθρα 83 και 84. Στην παράγραφο 2 του άρθρου 83, προστίθεται νέο τελευταίο εδάφιο, με το οποίο αποκαθίστανται, ως προς το μισθολογικό τους καθεστώς και οι δύο διοικητικοί υπάλληλοι του Μουσικού Εκπαιδευτικού Οργανισμού Ελλάδος, που μεταφέρθηκαν στο Ελληνικό Φεστιβάλ και στο Ευρωπαϊκό Πολιτιστικό Κέντρο Δελφών και με την προσθήκη, που κάνουμε, θα ισχύει εφεξής ό,τι ίσχυσε και για τους λοιπούς διοικητικούς συναδέλφους τους, που από το Μουσικό Εκπαιδευτικό Οργανισμό Ελλάδος μεταφέρθηκαν στο Μέγαρο Μουσικής Αθηνών. Έτσι, αίρουμε αυτή την αδικία, αποκαθιστώντας αυτούς τους δύο εργαζόμενους και πλέον το σύνολο όλων των μουσικών και διοικητικών υπαλλήλων του Μουσικού Εκπαιδευτικού Οργανισμού Ελλάδας, που μεταφέρθηκε, σε διάφορους εποπτευόμενους φορείς του Υπουργείου Πολιτισμού, είτε αυτοί είναι μουσικοί, είτε διοικητικοί υπάλληλοι, θα τυγχάνουν κοινής δίκαιης αντιμετώπισης και πλήρους μισθολογικής αποκαταστάσεως.

Είπε η αγαπητή συνάδελφος της Αξιωματικής Αντιπολίτευσης, ούτε ένα μέτρο προς όφελος των εργαζομένων. Βεβαίως, όμως, είπατε ότι θα το υπερψηφίσετε αυτό και νομίζω ότι είναι χαρακτηριστικό μέτρο προς όφελος των εργαζομένων. Αυτό το οποίο δεν έκαναν οι προηγούμενες κυβερνήσεις, συμπεριλαμβανομένης και της Κυβέρνησης του ΣΥΡΙΖΑ, έρχεται να το κάνει η σημερινή κυβέρνηση και χαίρομαι πάρα πολύ, που ψηφίζετε αυτή τη διάταξη. Την θεωρώ πραγματικά πάρα πολύ σημαντική και είναι μια διάταξη, για την οποία και ασχοληθήκαμε πάρα πολύ και με τα συναρμόδια Υπουργεία και με το Μουσικό Εκπαιδευτικό Οργανισμό Ελλάδος και είμαι πολύ χαρούμενος, που το σύνολο των Κομμάτων θα την υπερψηφίσει.

Στην παράγραφο 1 του άρθρου 84, τροποποιούμε το τελευταίο εδάφιο, όπου αναφερόταν, ως προϋπόθεση, για τη μεταφορά του προσωπικού της Ορχήστρας των Χρωμάτων στη Λυρική Σκηνή η παραίτησή τους από αξιώσεις, που τυχόν είχαν και επιπλέον προσθέτουμε νέα παράγραφο 6, στην οποία ορίζεται ότι τυχόν αξιώσεις του προσωπικού αυτού κατά της Ορχήστρας των Χρωμάτων δεν μπορούν να αξιωθούν από το φορέα υποδοχής. Έτσι, με το άρθρο αυτό, όπως διαμορφώνεται, πετυχαίνουμε δύο σημαντικούς, αλλά και δίκαιους στόχους. Αφενός να αποκατασταθεί εργασιακά, με τον καλύτερο μισθολογικό τρόπο, το αδικημένο για 13 χρόνια προσωπικό της Ορχήστρας των Χρωμάτων, μέσω της μεταφοράς του στη Λυρική Σκηνή, αφετέρου, όμως, να μην επιβαρύνουμε τη Λυρική Σκηνή με τυχόν αξιώσεις του προσωπικού αυτού από τον προηγούμενο φορέα. Ένα βάρος, δηλαδή, που ούτε αναλογεί στη Λυρική Σκηνή ούτε θα μπορούσε να το σηκώσει. Φυσικά, όπως θα θυμάστε, η ρύθμιση αυτή, στο σύνολό της, τυγχάνει αποδοχής, με ενθουσιασμό από το σύνολο του προσωπικού της Ορχήστρας των Χρωμάτων, όπως απερίφραστα μας δήλωσε και ο εκπρόσωπός της, την περασμένη Τρίτη, στην ακρόαση των φορέων.

Κυρίες και κύριοι βουλευτές, νομίζω πως, σε μερικές γραμμές, έδειξα την έκταση της διαβούλευσης και της ενσωμάτωσης των απόψεων πολλών φορέων του κινηματογραφικού, του οπτικοακουστικού χώρου και όσων ανεξαιρέτως επηρεάζονται από το παρόν νομοσχέδιο. Υπό την έννοια αυτή, θεωρώ πως δεν υπάρχει κανένας λόγος να μην στηριχτεί το νομοσχέδιο, αφού εισακούστηκαν σχεδόν όλες οι προτάσεις, πλην εκείνων, βεβαίως, που είναι εκ διαμέτρου αντίθετες και αντιδραστικές, σε αυτή τη μεταρρυθμιστική παρέμβαση του Υπουργείου Πολιτισμού.

Εάν πραγματικά θέλουμε να στηρίξουμε τη σύγχρονη ελληνική δημιουργία της κινηματογραφικής και οπτικοακουστικής τέχνης, πρέπει να είμαστε και οι ίδιοι δημιουργικοί και εποικοδομητικοί. Άποψή μου είναι πως η διαβούλευση και τα σχόλια των φορέων κινήθηκαν, στην πλειοψηφία τους, σε αυτό ακριβώς το πλαίσιο και γι’ αυτό το λόγο ενσωματώνουμε και ένα τέτοιο εύρος τους.

Σας καλώ να υπερψηφίσετε αυτό το νομοσχέδιο, το οποίο διορθώνει μια παθογένεια, που υπήρχε και πάει το κινηματογραφικό και οπτικοακουστικό τομέα στην επόμενη μέρα, με σεβασμό στην καλλιτεχνική δημιουργία της κινηματογραφικής τέχνης και με διασφαλισμένους πόρους, για την περαιτέρω ανάπτυξή της.

Σας καλώ, όμως, να υπερψηφίσετε αυτό το νομοσχέδιο, διότι μετά από απουσία δέκα χρόνων, επιτέλους δημιουργούμε ένα νέο φορέα για το βιβλίο, ο οποίος θα έχει και οικονομική και διοικητική αυτοτέλεια.

Σας καλώ να υπερψηφίσετε αυτό το νομοσχέδιο, καθώς επιλύει προβλήματα δεκαετιών στο σύγχρονο ελληνικό πολιτισμό, είτε είναι για την Ορχήστρα των Χρωμάτων, την Καμεράτα, το Μέγαρο Μουσικής Αθηνών, τη Λυρική Σκηνή, το Φεστιβάλ Αθηνών - Επιδαύρου, το Εθνικό Θέατρο, το Μέγαρο Μουσικής Θεσσαλονίκης και την Κρατική Ορχήστρα Θεσσαλονίκης.

Κλείνοντας, θέλω να τονίσω, αν και δεν ρωτήθηκα, πως στην ακρόαση των φορέων έγινε και μια συζήτηση, για τα εκτός έδρας των εργαζομένων στο Εθνικό Θέατρο, στο Κρατικό Θέατρο Βορείου Ελλάδος και στα Δημοτικά Περιφερειακά θέατρα. Θα φέρουμε τροπολογία στη Βουλή, για το συγκεκριμένο ζήτημα, σε αυτό το νομοσχέδιο, για να επιλύσουμε την κατάσταση, όχι με παράταση, όπως γινόταν τα προηγούμενα χρόνια, αλλά μια μόνιμη ρύθμιση, για να μην απαιτείται καμία παράταση, το επόμενο χρονικό διάστημα. Ευχαριστώ πάρα πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Πολιτισμού «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε τις θέσεις των Κομμάτων:

Ο Εισηγητής της Πλειοψηφίας, κ. Σπυρίδων Κυριάκης, ψήφισε υπέρ.

Η Εισηγήτρια της Μειοψηφίας, κυρία Κυριακή Μάλαμα, ψήφισε κατά.

Η Ειδική Αγορήτρια της Κ.Ο. «ΠΑΣΟΚ - Κίνημα Αλλαγής», κυρία Παναγιώτα (Νάγια) Γρηγοράκου, επιφυλάχθηκε.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Ιωάννης Δελής, ψήφισε κατά.

Η Ειδική Αγορήτρια της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία Χάιδω Ασημακοπούλου, επιφυλάχθηκε.

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεοπίστη (Πέτη) Πέρκα, ψήφισε κατά.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”, κ. Σπυρίδων Τσιρώνης, ψήφισε κατά.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ιωάννης Κόντης, επιφυλάχθηκε.

Ο Ειδικός Αγορητής της Κ.Ο. «ΠΛΕΥΣΗ ΕΛΕΘΕΥΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αδαμάντιος Καραναστάσης, επιφυλάχθηκε.

Στο σημείο αυτό ερωτάται η Επιτροπή: Γίνονται δεκτά τα άρθρα 1 έως 98 του σχεδίου νόμου;

Τα άρθρα 1 έως 98 γίνονται δεκτά, ως έχουν, κατά πλειοψηφία.

Ερωτάται η Επιτροπή: Γίνεται δεκτό και το ακροτελεύτιο άρθρο;

Γίνεται δεκτό και το ακροτελεύτιο άρθρο και ερωτάται η Επιτροπή, εάν το σχέδιο νόμου γίνεται δεκτό και στο σύνολό του.

Δεκτό, κατά πλειοψηφία.

Συνεπώς, το σχέδιο νόμου του Υπουργείου Πολιτισμού «Δημιουργική Ελλάδα: ενίσχυση του κινηματογραφικού, οπτικοακουστικού και δημιουργικού τομέα, ίδρυση φορέα για το βιβλίο και λοιπές διατάξεις για τον σύγχρονο πολιτισμό», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Την Τετάρτη, έχουμε το νομοσχέδιο στην Ολομέλεια. Σας ευχαριστώ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Δερμεντζόπουλος Χρήστος, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος – Χαράλαμπος, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Παπαναστάσης Νικόλαος, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Κόντης Ιωάννης, Χαλκιάς Αθανάσιος, Καραναστάσης Αδαμάντιος και Μανούσος Γεώργιος.

Τέλος και περί ώρα 18.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΚΕΛΛΑΣ ΑΓΓΕΛΙΚΗ ΔΕΛΗΚΑΡΗ**